It-testi oriġinali tan-NU/KEE biss għandhom effett ġuridiku skont id-dritt internazzjonali pubbliku. L-istatus u d-data tad-dħul fis-seħħ ta’ dan ir-Regolament għandhom jiġu ċċekkjati fl-aħħar verżjoni tad-dokument tal-istat NU/KEE TRANS/WP.29/343 disponibbli fuq: http://www.unece.org/trans/main/wp29/wp29wgs/wp29gen/wp29fdocstts.html

Ir-Regolament tan-NU Nru 148 — Dispożizzjonijiet uniformi li jikkonċernaw l-approvazzjoni ta’ apparati għas-sinjalar bid-dawl (lampi) għal vetturi motorizzati u t-trejlers tagħhom [2021/1719]

Li jinkorpora t-test validu kollu sa:

Is-Suppliment 3 għall-verżjoni oriġinali tar-Regolament — Data tad-dħul fis-seħħ: 30 ta’ Settembru 2021

Dan id-dokument ġie magħmul bil-ħsieb li jintuża purament bħala għodda ta’ dokumentazzjoni. It-testi awtentiċi u legalment vinkolanti huma:

— ECE/TRANS/WP.29/2018/157

— ECE/TRANS/WP.29/2019/81

— ECE/TRANS/WP.29/2020/32 u

— ECE/TRANS/WP.29/2021/45

KONTENUT

REGOLAMENT

1. Kamp ta’ applikazzjoni

2. Definizzjonijiet

3. Dispożizzjonijiet amministrattivi

4. Rekwiżiti tekniċi ġenerali

5. Rekwiżiti tekniċi speċifiċi

6. Dispożizzjonijiet tranżizzjonali

ANNESSI

1 Komunikazzjoni

2 Distribuzzjoni tad-dawl fl-ispazju, orizzontali u vertikali

3 Distribuzzjonijiet standard tad-dawl

4 Rekwiżiti minimi għall-konformità tal-proċeduri tal-kontroll tal-produzzjoni

5 Rekwiżiti minimi għat-teħid ta’ kampjuni minn spettur

6 Test tar-reżistenza għas-sħana għal-lampi ta’ wara taċ-ċpar u għal-lampi tas-sewqan binhar

7 Arranġament tal-marki tal-approvazzjoni

DAĦLA

Dan ir-Regolament jgħaqqad id-dispożizzjonijiet tar-Regolamenti individwali tan-NU Nri 4, 6, 7, 23, 38, 50, 77, 87 u 91 f’Regolament wieħed, u huwa r-riżultat tad-deċiżjoni tal-Forum Dinji għall-Armonizzazzjoni tar-Regolamenti dwar il-Vetturi (WP.29) li jiġu ssimplifikati r-Regolamenti dwar id-dwal u s-sinjalar bid-dawl abbażi tal-proposta inizjali mill-Unjoni Ewropea u l-Ġappun.

L-għan ta’ dan ir-Regolament huwa li tiżdied iċ-ċarezza, li tiġi kkonsolidata u ssimplifikata l-kumplessità tar-rekwiżiti fir-Regolamenti tan-NU Nri 4, 6, 7, 23, 38, 50, 77, 87 u 91 u li titħejja t-tranżizzjoni futura għal rekwiżiti bbażati fuq il-prestazzjoni, billi jitnaqqas l-għadd ta’ Regolamenti permezz ta’ eżerċizzju editorjali mingħajr ma jinbidlu r-rekwiżiti tekniċi dettaljati li diġà huma fis-seħħ sad-data tad-dħul fis-seħħ ta’ dan ir-Regolament.

Għalkemm dan ir-Regolament jitbiegħed mill-approċċ tradizzjonali li jkun hemm Regolament separat għal kull lampa, billi jgħaqqad il-lampi kollha tas-sinjalar bid-dawl f’Regolament wieħed, dan ir-Regolament issimplifikat fih id-dispożizzjonijiet kollha u jopera skont l-istruttura eżistenti tas-serje ta’ emendi, id-dispożizzjonijiet tranżizzjonali u s-supplimenti tagħhom. Id-dispożizzjonijiet tranżizzjonali assoċjati ma’ serje ġdida ta’ emendi għal dan ir-Regolament se jiġu identifikati għal kull apparat kif applikabbli, dan jinkludi wkoll lista ta’ apparati u l-indiċijiet tal-bidla applikabbli tagħhom relatati mas-serje ta’ emendi.

Huwa mistenni li l-Partijiet Kontraenti kollha għall-Ftehim tal-1958 se jadottaw dan ir-Regolament u se jipprovdu spjegazzjoni dettaljata f’każ li ma jkunux f’pożizzjoni li jadottaw lampi partikolari. Dawn id-deċiżjonijiet se jiġu rreġistrati fil-ECE/TRANS/WP.29/343 li jirreġistra l-istatus tar-Regolamenti annessi u tal-emendi.

Fir-rigward tar-rekwiżiti għall-marki tal-approvazzjoni, dan ir-Regolament jinkludi r-rekwiżiti għall-użu tal-“Identifikatur Uniku” u jiddependi fuq l-aċċess għal bażi tad-data tal-internet sigura stabbilita mill-UNECE (skont l-Iskeda 5 tal-Ftehim tal-1958) fejn tinżamm id-dokumentazzjoni kollha tal-approvazzjoni tat-tip. Meta jintuża l-“Identifikatur Uniku” ma hemm l-ebda rekwiżit biex il-lampi jkollhom fuqhom il-marki tal-approvazzjoni tat-tip konvenzjonali (marka-E). Jekk teknikament ma jkunx possibbli li jintuża l-“Identifikatur Uniku” (eż. jekk l-aċċess għall-bażi tad-data tal-internet tal-UNECE ma jkunx jista’ jiġi żgurat jew il-bażi tad-data ma tkunx operattiva), l-użu tal-marki tal-approvazzjoni tat-tip konvenzjonali jkun meħtieġ sakemm ikun permess l-użu tal-“Identifikatur Uniku”.

1. KAMP TA’ APPLIKAZZJONI

Dan ir-Regolament japplika għal-lampi li ġejjin:

Lampi li jdawlu l-pjanċa tar-reġistrazzjoni ta’ wara

Lampi li jindikaw id-direzzjoni

Lampi tal-pożizzjoni

Lampi tal-waqfien

Lampi li jindikaw it-tarf tal-vettura

Lampi tar-rivers

Lampi tal-immanuvrar

Lampi ta’ wara taċ-ċpar

Lampi tal-ipparkjar

Lampi tas-sewqan binhar

Lampi li jimmarkaw il-ġnub

2. DEFINIZZJONIJIET

Għall-finijiet ta’ dan ir-Regolament:

2.1. Id-definizzjonijiet kollha mogħtija fl-aħħar serje ta’ emendi għar-Regolament tan-NU Nru 48 fis-seħħ fiż-żmien tal-applikazzjoni għall-approvazzjoni tat-tip għandhom japplikaw, sakemm ma jkunx speċifikat mod ieħor f’dan ir-Regolament jew fl-istallazzjoni pertinenti tar-Regolamenti tan-NU Nri 53, 74 u 86.

2.2. “Lampi ta’ tipi differenti” tfisser lampi, li jvarjaw f’aspetti essenzjali bħal: (a) L-isem jew il-marka kummerċjali: (i) Il-lampi li jkollhom l-istess isem jew marka kummerċjali iżda li jiġu prodotti minn manifatturi differenti huma meqjusa bħala ta’ tipi differenti; (ii) Il-lampi li jiġu prodotti mill-istess manifattur iżda jkollhom biss isem jew marka kummerċjali differenti huma meqjusa bħala tal-istess tip. (b) Il-karatteristiċi tas-sistema ottika (livelli ta’ intensità, angoli ta’ distribuzzjoni tad-dawl, inklużjoni jew eliminazzjoni ta’ komponenti li jistgħu jimmodifikaw l-effetti ottiċi permezz ta’ riflessjoni, rifrazzjoni, assorbiment u/jew deformazzjoni matul l-użu, eċċ.); (c) Il-kategorija jew kategoriji tas-sors(i) tad-dawl użati u/jew il-kodiċi(jiet) speċifiku/speċifiċi ta’ identifikazzjoni tal-modulu/i tas-sors tad-dawl; (d) Il-kategorija tal-lampa, jekk ikun hemm; (e) Il-kontroll ta’ intensità varjabbli, jekk ikun hemm; (f) L-attivazzjoni sekwenzjali tas-sorsi tad-dawl, jekk ikun hemm. Madankollu, l-indikaturi tad-direzzjoni li jistgħu jiġu attivati f’modalitajiet differenti (sekwenzjali jew le) mingħajr ebda modifika tal-karatteristiċi ottiċi tal-lampa ma jikkostitwux “Indikaturi tad-direzzjoni ta’ tipi differenti”. Il-bidla fil-kulur tas-sors tad-dawl jew il-kulur ta’ kwalunkwe filtru ma tikkostitwixxix bidla tat-tip. L-użu ta’ sors(i) tad-dawl sostitut(i) LED ma jikkostitwixxix bidla tat-tip. Madankollu, japplika l-paragrafu 4.7.7.

3. DISPOŻIZZJONIJIET AMMINISTRATTIVI

3.1. Applikazzjoni għall-approvazzjoni

3.1.1. L-applikazzjoni għall-approvazzjoni tat-tip għandha titressaq mid-detentur tal-isem jew tal-marka kummerċjali jew mir-rappreżentant debitament akkreditat tiegħu.

3.1.2. Din għandha tkun akkumpanjata minn: 3.1.2.1. tpinġijiet, dettaljati biżżejjed li jippermettu l-identifikazzjoni tat-tip u, jekk applikabbli, tal-kategorija tal-lampa, li juru: (a) Ġeometrikament f’liema pożizzjoni(jiet) il-lampa (u jekk applikabbli għal lampi tal-waqfien tal-kategorija S3 jew S4, it-tieqa ta’ wara) tista’ tiġi mmuntata fuq il-vettura; (b) L-assi ta’ osservazzjoni li għandu jittieħed bħala l-assi ta’ referenza fit-testijiet (l-angolu orizzontali H = 0°, l-angolu vertikali V = 0°); u l-punt li għandu jittieħed bħala ċ-ċentru ta’ referenza matul it-testijiet; (c) Il-limitu tas-superfiċje apparenti tal-funzjoni(jiet); (d) Il-pożizzjoni u l-arranġament intenzjonati għall-marka tal-approvazzjoni skont il-paragrafu 3.3.2. jew l-“Identifikatur Uniku”; (e) Fil-każ ta’ modulu/i tad-dijodu li jemetti d-dawl (LED) anki l-ispazju riżervat għall-kodiċi(jiet) ta’ identifikazzjoni speċifiku/speċifiċi tal-modulu/i; (f) Fil-każ ta’ sistema ta’ lampi interdipendenti, il-lampa interdipendenti jew il-kombinazzjoni ta’ lampi interdipendenti li tissodisfa r-rekwiżiti rilevanti. 3.1.2.2. Deskrizzjoni teknika qasira li tindika b’mod partikolari, bl-eċċezzjoni ta’ lampi li jkollhom sorsi tad-dawl mhux sostitwibbli: (a) Il-kategorija jew kategoriji ta’ sorsi tad-dawl bil-filament preskritti; din il-kategorija ta’ sorsi tad-dawl bil-filament għandha tkun waħda minn dak li jinsabu fir-Regolament Nru. 37; (b) Il-kategorija jew kategoriji ta’ sorsi tad-dawl LED preskritti; din il-kategorija ta’ sorsi tad-dawl LEDt għandha tkun waħda minn dak li jinsabu fir-Regolament Nru. 128; (c) Il-kodiċi speċifiku ta’ identifikazzjoni tal-modulu tas-sors tad-dawl; (d) Fil-każ fejn, fid-diskrezzjoni tal-applikant, il-lampa għandha tiġi wkoll approvata mas-sors(i) tad-dawl sostitut(i) LED skont ir-Regolament Nru 128, dan għandu jiġi speċifikat fid-deskrizzjoni; (e) Fil-każ ta’ lampa tal-waqfien tal-kategorija S3 jew S4, maħsuba biex tiġi mmuntata ġewwa l-vettura, id-deskrizzjoni teknika għandu jkun fiha l-ispeċifikazzjoni tal-proprjetajiet ottiċi (trażmissjoni, kulur, inklinazzjoni, eċċ.) tat-tieqa/twieqi ta’ wara. 3.1.2.3. Madankollu, fil-każ ta’ tip ta’ lampa li jkun ivarja biss fl-isem jew fil-marka kummerċjali minn tip li diġà jkun ġie approvat, huwa biżżejjed li l-applikazzjoni tkun akkumpanjata minn: 3.1.2.3.1. Dikjarazzjoni mill-manifattur tal-lampa li t-tip sottomess huwa identiku (ħlief fl-isem jew fil-marka kummerċjali) għat-tip li diġà ġie approvat u li ġie prodott mill-istess manifattur bħal dak tat-tip li diġà ġie approvat, b’dan tal-aħħar jiġi identifikat min-numru tal-approvazzjoni tiegħu; 3.1.2.3.2. Żewġ kampjuni li jkollhom l-isem kummerċjali ġdid jew il-marka kummerċjali ġdida jew dokumentazzjoni ekwivalenti. 3.1.2.4. Fil-każ ta’ lampa b’intensità varjabbli, deskrizzjoni konċiża tal-kontroll tal-intensità varjabbli, dijagramma tal-arranġament u speċifikazzjoni tal-karatteristiċi tas-sistema li tiżgura ż-żewġ livelli ta’ intensità; 3.1.2.5. Jekk applikabbli fil-każ ta’ sors(i) tad-dawl tal-filament mhux sostitwibbli jew modulu/i tas-sors tad-dawl mgħammar b’sors(i) tad-dawl tal-filament mhux sostitwibbli, id-dokumenti skont il-paragrafu 3.5.3.; 3.1.2.6. Fid-diskrezzjoni tal-applikant, id-deskrizzjoni tista’ tispeċifika jekk il-lampa tistax tiġi installata fuq il-vettura b’inklinazzjonijiet differenti tal-assi ta’ referenza fir-rigward tal-uċuħ ta’ referenza tal-vettura u tal-art, jew iddurx mal-assi ta’ referenza tagħha; dawn il-kundizzjonijiet differenti ta’ installazzjoni għandhom jiġu indikati fil-formola ta’ komunikazzjoni. 3.1.2.7. Jekk mhux speċifikat mod ieħor għal-lampa rilevanti, il-kampjuni li ġejjin: (a) Żewġ kampjuni sħaħ tal-lampa. Jekk issir applikazzjoni għall-approvazzjoni ta’ lampi li mhumiex identiċi iżda huma simetriċi u adattati biex jitwaħħlu waħda fuq ix-xellug u waħda fuq in-naħa tal-lemin tal-vettura, iż-żewġ kampjuni sottomessi jistgħu jkunu identiċi u adattati biex jitwaħħlu biss fuq il-lemin jew fuq ix-xellug biss tal-vettura; (b) Għal lampa b’intensità varjabbli, kampjun tal-kontroll tal-intensità varjabbli jew ġeneratur li jipprovdi l-istess sinjal(i). 3.1.2.8. Fil-każ ta’ lampa tal-waqfien tal-kategorija S3 jew S4 maħsuba biex tiġi mmuntata ġewwa l-vettura, pjanċa kampjun jew pjanċi kampjun (fil-każ ta’ possibbiltajiet differenti) li għandhom proprjetajiet ottiċi ekwivalenti li jikkorrispondu ma’ dawk tat-tieqa/twieqi ta’ wara attwali.

3.2. Approvazzjoni

3.2.1. Hija meħtieġa approvazzjoni separata għal kull lampa elenkata fil-paragrafu 1.

3.2.2. Meta żewġ lampi jew aktar ikunu parti mill-istess unità ta’ lampi raggruppati, kombinati jew inkorporati reċiprokament, l-approvazzjoni tista’ tingħata biss jekk kull waħda minn dawn il-lampi tissodisfa d-dispożizzjonijiet stabbiliti f’dan ir-Regolament jew f’Regolament ieħor. Il-lampi li ma jissodisfawx id-dispożizzjonijiet ta’ xi wieħed minn dawk ir-Regolamenti ma għandhomx ikunu parti minn din l-unità ta’ lampi raggruppati, kombinati jew inkorporati reċiprokament.

3.2.3. Jekk it-tip ta’ lampa/i sottomessa/i għall-approvazzjoni skont il-paragrafu 3.1. jissodisfa r-rekwiżiti ta’ dan ir-Regolament, għandha tingħata l-approvazzjoni. L-apparati kollha ta’ sistema ta’ lampi interdipendenti għandhom jiġu sottomessi għall-approvazzjoni tat-tip mill-istess applikant.

3.2.3.1. L-avviż tal-approvazzjoni jew tal-estensjoni jew taċ-ċaħda jew tal-irtirar tal-approvazzjoni jew tal-produzzjoni mwaqqfa għalkollox ta’ tip ta’ lampa skont dan ir-Regolament għandu jiġi kkomunikat lill-Partijiet Kontraenti għall-Ftehim tal-1958 li japplikaw dan ir-Regolament, permezz ta’ formola li tkun konformi mal-mudell fl-Anness 1;

3.2.3.2. Għandu jiġi assenjat numru tal-approvazzjoni lil kull tip ta’ lampa approvata u dan għandu jiġi indikat għal kull lampa fil-formola ta’ komunikazzjoni fl-Anness 1. Parti kontraenti tista’ tassenja l-istess numru ta’ approvazzjoni lil apparati jew sistemi tas-sinjalar bid-dawl li jinkorporaw numru ta’ lampi iżda ma għandhiex tassenja l-istess numru lil tip ieħor ta’ lampa tal-istess funzjoni.

3.2.4. Is-simboli li jidentifikaw il-lampa tas-sinjalar bid-dawl (funzjoni) li għaliha tkun ingħatat l-approvazzjoni tat-tip Tabella 1 Il-lista tas-simboli (il-lista sħiħa tinsab fl-Anness 1 “Komunikazzjoni”) Lampa (funzjoni) Simbolu Paragrafu Lampa tas-sewqan binhar RL 5.4. Il-lampa li tindika d-direzzjoni ta’ quddiem li għandha tiġi installata f’distanza ta’ mill-inqas 20 mm mill-fanal ta’ quddiem b’raġġ baxx jew mil-lampa ta’ quddiem taċ-ċpar 1a 5.6. Il-lampa indikatur tad-direzzjoni fuq quddiem li tkun se tiġi installata fi kwalunkwe distanza mill-fanal ta’ quddiem b’raġġ baxx jew mill-lampa ta’ quddiem taċ-ċpar 1b 5.6. Il-lampa li tindika d-direzzjoni ta’ quddiem li għandha tiġi installata f’distanza ta’ mill-inqas 40 mm mill-fanal ta’ quddiem b’raġġ baxx jew mil-lampa ta’ quddiem taċ-ċpar 1 5.6. Indikaturi tad-direzzjoni għal quddiem tal-vettura tal-kategorija L għall-użu f’distanza ta’ mill-inqas 75 mm mill-fanal ta’ quddiem b’raġġ baxx 11 5.6. Indikaturi tad-direzzjoni għal quddiem tal-vettura tal-kategorija L għall-użu f’distanza ta’ mill-inqas 40 mm mill-fanal ta’ quddiem b’raġġ baxx; 11a 5.6. Indikaturi tad-direzzjoni għal quddiem tal-vettura tal-kategorija L għall-użu f’distanza ta’ mill-inqas 20 mm mill-fanal ta’ quddiem b’raġġ baxx; 11b 5.6. Indikaturi tad-direzzjoni għal quddiem tal-vettura tal-kategorija L għall-użu fi kwalunkwe distanza mill-fanal ta’ quddiem b’raġġ baxx 11c 5.6. Lampa li tindika t-tarf ta’ quddiem tal-vettura AM 5.1. Lampa tal-pożizzjoni ta’ quddiem għal vettura tal-kategorija L MA 5.1. Lampa tal-pożizzjoni ta’ quddiem A 5.1. Lampa tal-immanuvrar ML 5.10. Lampa tal-ipparkjar (Li tħares ’il quddiem u lura) 77R 5.3. Lampa ta' wara li tindika d-direzzjoni (stabbli) 2a 5.6. Lampa ta' wara li tindika d-direzzjoni (varjabbli) 2b 5.6. Lampa ta' wara li tindika d-direzzjoni għal vettura tal-kategorija L 12 5.6. Lampa li tindika t-tarf ta’ wara tal-vettura (stabbli) RM1 5.2. Lampa li tindika t-tarf ta’ wara tal-vettura (varjabbli) RM2 5.2. Lampa ta’ wara taċ-ċpar (stabbli) F1 5.9. Lampa ta’ wara taċ-ċpar (varjabbli) F2 5.9. Lampa tal-pożizzjoni ta’ wara għal vettura tal-kategorija L MR 5.2. Lampa tal-pożizzjoni ta’ wara (stabbli) R1 5.2. Lampi tal-pożizzjoni ta’ wara (varjabbli) R2 5.2. Lampa li ddawwal il-pjanċa tar-reġistrazzjoni ta’ wara L 5.11. Lampa li ddawwal il-pjanċa tar-reġistrazzjoni ta’ wara għal vettura tal-kategorija L LM1 5.11. Lampa tar-rivers (nota: l-ittri A u R jistgħu jkunu mħalltin) AR 5.8. Lampa tal-ġenb li tindika d-direzzjoni għall-vetturi M1 u għall-vetturi N1, M2 u M3 sa tul ta’ 6 000 mm 5 5.6. Lampa tal-ġenb li tindika d-direzzjoni għall-vetturi N2 u N3 u għall-vetturi N1, M2 u M3 ta’ tul aktar minn 6 000 mm 6 5.6. Lampa li timmarka l-ġnub għall-kategoriji kollha tal-vetturi SM1 5.7. Lampa li timmarka l-ġnub għal vetturi M1 SM2 5.7. Lampa tal-waqfien (immuntata fin-nofs f’livell għoli) (stabbli) S3 5.5. Lampa tal-waqfien (immuntata fin-nofs f’livell għoli) (varjabbli) S4 5.5. Lampa tal-waqfien għall-vettura tal-kategorija L MS 5.5. Lampa tal-waqfien (stabbli) S1 5.5. Lampa tal-waqfien (varjabbli) S2 5.5. Il-valur minimu għal “a” fil-parti 1 tal-Anness 7 għandu jkun ta’ 5 mm.

3.2.5. L-indiċijiet tal-bidla applikabbli għal kull apparat relatat mas-serje ta’ emendi għandhom ikunu kif ġej (ara wkoll il-paragrafu 6.1.1.): Tabella 2 Is-serje ta’ emendi u l-indiċi tal-bidla Is-serje ta’ emendi għar-Regolament 00 Funzjoni (Lampa) Indiċi tal-bidla għall-funzjoni speċifika (lampa) Lampa tas-sewqan binhar 0 Lampa indikatur tad-direzzjoni fuq quddiem 0 Lampa indikatur tad-direzzjoni fuq quddiem (Vettura tal-kategorija L) 0 Lampa li tindika t-tarf ta’ quddiem tal-vettura 0 Lampa tal-pożizzjoni ta’ quddiem 0 Lampa tal-pożizzjoni ta’ quddiem (Vettura tal-kategorija L) 0 Lampa tal-immanuvrar 0 Lampa tal-ipparkjar 0 Lampa indikatur tad-direzzjoni fuq wara 0 Lampa indikatur tad-direzzjoni fuq wara (Vettura tal-kategorija L) 0 Lampa li tindika t-tarf ta’ wara tal-vettura 0 Lampa ta’ wara taċ-ċpar 0 Lampa tal-pożizzjoni ta’ wara 0 Lampa tal-pożizzjoni ta’ wara (Kategorija L tal-vetturi) 0 Lampa li ddawwal il-pjanċa tar-reġistrazzjoni ta’ wara 0 Lampa li ddawwal il-pjanċa tar-reġistrazzjoni ta’ wara (Vettura tal-kategorija L) 0 Lampa tar-rivers 0 Lampa tal-ġenb li tindika d-direzzjoni 0 Lampa li timmarka l-ġnub 0 Lampa tal-waqfien 0 Lampa tal-waqfien (Vettura tal-kategorija L) 0 Lampa tal-waqfien (immuntata fin-nofs f’livell għoli) 0

3.3. Il-marka tal-approvazzjoni

3.3.1. Dispożizzjonijiet ġenerali

3.3.1.1. Kull apparat li jappartjeni għal tip approvat għandu jinkludi spazju ta’ daqs suffiċjenti għall-Identifikatur Uniku (UI) kif imsemmi fil-Ftehim tal-1958 u marki oħrajn kif definit fil-paragrafu 3.3.4.2. sa 3.3.4.6. jew, jekk teknikament mhux possibbli, il-marka tal-approvazzjoni bis-simboli addizzjonali u marki oħra kif definit fil-paragrafi 3.3.4.2. sa 3.3.4.6.

3.3.1.2. Eżempji tal-arranġament tal-marki huma murija fl-Anness 7.

3.3.2. Il-marka tal-approvazzjoni għandha tikkonsisti minn:

3.3.2.1. Ċirku madwar l-ittra “E” bin-numru li jidentifika l-pajjiż minn fejn ġiet mogħtija l-approvazzjoni warajh.

3.3.2.2. In-numru tal-approvazzjoni preskritt fil-paragrafu 3.2.3.2.

3.3.2.3. Is-simboli li jidentifikaw il-lampi tas-sinjalar bid-dawl preskritti fil-paragrafu 3.2.4.

3.3.2.4. In-numru ta’ dan ir-Regolament segwit mill-ittra “R” u ż-żewġ ċifri li jindikaw is-serje ta’ emendi fis-seħħ fiż-żmien tal-ħruġ tal-approvazzjoni.

3.3.2.5. Is-simbolu (jew simboli) addizzjonali li ġejjin: 3.3.2.5.1. Fuq lampi li ma jistgħux jiġu mmuntati fuq iż-żewġ naħat tal-vettura faċilment, vleġġa orizzontali li turi f’liema pożizzjoni il-lampa għandha tiġi mmuntata. 3.3.2.5.1.1. Il-vleġġa għandha tkun diretta ’l barra mill-vettura fil-każ ta’: (a) Indikaturi tad-direzzjoni tal-kategoriji 1, 1a, 1b, 2a, 2b, 11, 11a, 11b, 11c u 12; (b) Lampi tal-pożizzjoni ta’ quddiem jew ta’ wara, lampi li jindikaw it-tarf tal-vettura ta’ quddiem jew ta’ wara; (c) Lampi tar-rivers fil-każ ta’ distribuzzjoni mnaqqsa tad-dawl ta’ żewġ lampi tar-rivers. 3.3.2.5.1.2. Il-vleġġa għandha tkun diretta lejn in-naħa ta’ quddiem tal-vettura fil-każ tal-indikaturi tad-direzzjoni tal-kategoriji 5 u 6 u l-lampi tal-ipparkjar ikkombinati 3.3.2.5.1.3. Għall-indikaturi tad-direzzjoni tal-kategorija 6 għandha tintwera indikazzjoni “R” jew “L” fuq il-lampa, li tindika n-naħa tal-lemin jew tax-xellug tal-vettura. 3.3.2.5.2. Jekk applikabbli, fuq in-naħa tal-lemin tas-simbolu msemmi fil-paragrafu 3.2.4.: (a) L-ittra addizzjonali “D”, fuq lampi li jistgħu jintużaw bħala parti minn assemblaġġ ta’ żewġ lampi indipendenti; (b) L-ittra addizzjonali “Y”, fuq lampi li jintużaw bħala parti minn sistema ta’ lampi interdipendenti. 3.3.2.5.3. Fuq lampi b’distribuzzjoni tad-dawl imnaqqsa, ara l-paragrafu 1.3. tal-Anness 3, vleġġa vertikali li tibda minn segment orizzontali u tħares ’l isfel. 3.3.2.5.4. In-numru tal-approvazzjoni għandu jitqiegħed qrib iċ-ċirku preskritt fil-paragrafu 3.3.2.1.

3.3.3. Il-marka tal-approvazzjoni tista’ tiġi sostitwita bl-Identifikatur Uniku (UI), jekk disponibbli. Il-marka tal-Identifikatur Uniku għandha ssegwi l-format fl-eżempju muri hawn taħt:

a ≥ 8 mm

L-Identifikatur Uniku msemmi hawn fuq immarkat fuq il-lampa juri li t-tip ikkonċernat ġie approvat u li l-informazzjoni rilevanti dwar dik l-approvazzjoni tat-tip tista’ tiġi aċċessata fuq il-bażi tad-data tal-internet sigura tan-NU billi jintuża 270650 bħala l-Identifikatur Uniku.

3.3.4. Rekwiżiti tal-immarkar

Il-lampi sottomessi għall-approvazzjoni għandhom:

3.3.4.1. Jinkludu spazju ta’ daqs suffiċjenti għall-marka tal-approvazzjoni jew l-Identifikatur Uniku. 3.3.4.1.1. F’kull każ il-marka tal-approvazzjoni jew l-Identifikatur Uniku kif ukoll il-kategorija jew il-kategoriji ta’ sors(i) tad-dawl sostitut(i) LED preskritti, jekk ikun hemm, għandhom ikunu viżibbli meta l-lampa titwaħħal fuq il-vettura jew meta tinfetaħ xi parti li tiċċaqlaq bħall-għatu tal-bonit jew tal-bagoll jew il-bieba. 3.3.4.1.2. Il-marka tal-approvazzjoni għandha titqiegħed fuq parti ta’ ġewwa jew ta’ barra (trasparenti jew le) tal-lampa li ma tistax tiġi separata mill-parti trasparenti tal-lampa li titfa’ d-dawl.

3.3.4.2. Juru l-isem jew il-marka kummerċjali tal-applikant; din il-marka għandha tkun tinqara b’mod ċar u ma titħassarx.

3.3.4.3. Bl-eċċezzjoni tal-lampi li jkollhom sorsi tad-dawl mhux sostitwibbli, juru marka li tista’ tinqara b’mod ċar u li ma titħassarx, li tindika: (a) Il-kategorija jew kategoriji ta’ sorsi tad-dawl LED preskritti; fil-każ fejn il-lampa ġiet approvata għas-sors(i) tad-dawl ta’ sostituzzjoni LED, anki l-kategorija jew kategoriji tas-sors(i) tad-dawl ta’ sostituzzjoni LED; u/jew (b) Il-kodiċi speċifiku ta’ identifikazzjoni tal-modulu tas-sors tad-dawl.

3.3.4.4. Fil-każ ta’ lampi li jkollhom: (a) Tagħmir elettroniku ta’ kontroll tas-sors tad-dawl; jew (b) Kontroll varjabbli tal-intensità luminuża; u/jew (c) Modalità ta’ operazzjoni sekondarja; u/jew (d) Sorsi tad-dawl mhux sostitwibbli; u/jew (e) Modulu/i tas-sors tad-dawl; Juru l-marka tal-vultaġġ nominali attribwit jew tal-firxa tal-vultaġġ;

3.3.4.5. Fil-każ ta’ lampi b’modulu/i tas-sors tad-dawl, fuq il-modulu/i tas-sors tad-dawl juru marka ta’: (a) L-isem jew il-marka kummerċjali tal-applikant; (b) Il-kodiċi speċifiku ta’ identifikazzjoni tal-modulu; Dan il-kodiċi speċifiku ta’ identifikazzjoni għandu jinkludi l-ittri tal-bidu “MD” għal “MODULU” segwiti mill-marka tal-approvazzjoni mingħajr iċ-ċirku kif preskritt fil-paragrafu 3.3.2. jew mill-IU mingħajr iċ-ċirku maqtugħ kif preskritt fil-paragrafu 3.3.3. F’każ li jintużaw diversi moduli tas-sors tad-dawl mhux identiċi, segwiti minn simboli jew karattri addizzjonali; Il-marka tal-approvazzjoni jew l-IU ma għandhomx għalfejn ikunu l-istess bħal dawk fuq il-lampa li fiha jintuża l-modulu, iżda ż-żewġ marki għandhom ikunu mill-istess applikant; (c) Il-vultaġġ attribwit jew il-firxa tal-vultaġġ.

3.3.4.6. L-apparat elettroniku ta’ kontroll tas-sors tad-dawl jew ta’ kontroll tal-intensità luminuża varjabbli li jkun parti mil-lampa, iżda mhux inkluż fl-istruttura tal-lampa, għandu jiġi mmarkat bl-isem tal-manifattur u n-numru ta’ identifikazzjoni tiegħu.

3.3.4.7. Il-marki fil-paragrafi 3.3.4.2. sa 3.3.4.6. għandhom jitwaħħlu b’mod li ma jitħassarx u li jinqara b’mod ċar fuq il-lampa iżda ma għandhomx għalfejn jissodisfaw ir-rekwiżiti tal-paragrafu 3.3.4.1.1.

3.3.5. Lampi raggruppati, ikkombinati jew inkorporati reċiprokament

3.3.5.1. Meta lampi raggruppati, ikkombinati jew inkorporati reċiprokament jinstabu li jikkonformaw mar-rekwiżiti ta’ diversi Regolamenti tan-NU, tista’ titwaħħal marka tal-approvazzjoni waħda jew IU wieħed. Il-marka tal-approvazzjoni għandha tikkonsisti f’ċirku madwar l-ittra “E” segwit min-numru distintiv tal-pajjiż li jkun ta l-approvazzjoni u numru tal-approvazzjoni. Din il-marka tal-approvazzjoni jew l-IU jistgħu jkunu fi kwalunkwe post fuq il-lampi raggruppati, ikkombinati jew inkorporati reċiprokament, sakemm: 3.3.5.1.1. Tkun viżibbli wara l-installazzjoni tagħhom; 3.3.5.1.2. L-ebda parti mill-lampi raggruppati, kombinati jew inkorporati reċiprokament li tittrażmetti d-dawl ma tista’ titneħħa mingħajr ma, fl-istess ħin, titneħħa l-marka tal-approvazzjoni.

3.3.5.2. Id-daqs tal-komponenti ta’ marka tal-approvazzjoni waħda ma għandux ikun inqas mid-daqs minimu meħtieġ għall-iżgħar waħda mill-marki individwali li bihom tkun ingħatat l-approvazzjoni.

3.3.5.3. L-Anness 7 jagħti eżempji ta’ marki tal-approvazzjoni għal lampi raggruppati, magħquda jew inkorporati reċiprokament bis-simboli addizzjonali kollha msemmija hawn fuq.

3.3.5.4. Lampi inkorporati reċiprokament ma’ lampi oħrajn, li l-lenti tagħhom tista’ tintuża wkoll għal tipi oħra ta’ apparati. Id-dispożizzjonijiet stabbiliti fil-paragrafu 3.3.5. huma applikabbli.

3.4. Modifiki ta’ tip ta’ lampa għall-vetturi bil-mutur u t-trejlers tagħhom u estensjoni tal-approvazzjoni

3.4.1. Kull modifika ta’ tip ta’ lampa għandha tiġi nnotifikata lill-Awtorità tal-Approvazzjoni tat-Tip li tkun approvat it-tip. L-Awtorità mbagħad tista’ jew: 3.4.1.1. Tqis li l-modifiki magħmula mhumiex tali li jista’ jkollhom effett negattiv sinifikanti u li fi kwalunkwe każ il-lampa għadha tikkonforma mar-rekwiżiti; jew 3.4.1.2. Tirrikjedi rapport ieħor tat-test mis-servizz tekniku responsabbli għat-twettiq tat-testijiet.

3.4.2. Il-konferma jew ir-rifjut tal-approvazzjoni, li tispeċifika l-bidliet, għandha tiġi kkomunikata skont il-proċedura speċifikata fil-paragrafu 3.2.3.1. lill-Partijiet Kontraenti għall-Ftehim tal-1958 li japplika dan ir-Regolament.

3.4.3. L-Awtorità tal-Approvazzjoni tat-Tip li toħroġ l-estensjoni tal-approvazzjoni għandha tassenja numru tas-serje għal din l-estensjoni u tinforma b’dan lill-Partijiet Kontraenti l-oħra għall-Ftehim tal-1958 li japplika r-Regolament tan-NU li skontu tkun ingħatat l-approvazzjoni permezz ta’ formola ta’ komunikazzjoni li tkun konformi mal-mudell fl-Anness 1.

3.5. Konformità tal-produzzjoni

Il-proċeduri tal-konformità tal-produzzjoni għandhom ikunu konformi ma’ dawk stabbiliti fil-Ftehim tal-1958, Skeda 1 (E/ECE/TRANS/505/Rev.3), b’dawn ir-rekwiżiti li ġejjin:

3.5.1. Il-lampi għandhom jiġu mmanifatturati b’tali mod li jkunu konformi mat-tip approvat skont dan ir-Regolament. Il-konformità mar-rekwiżiti stabbiliti fil-paragrafi 4. u 5. għandha tiġi vverifikata kif ġej: 3.5.1.1. Għandu jkun hemm konformità mar-rekwiżiti minimi għall-konformità tal-proċeduri tal-kontroll tal-produzzjoni stabbiliti fl-Anness 4; 3.5.1.1.1 Fil-każ ta’ lampa tas-sewqan binhar li l-intensità luminuża massima tagħha ma taqbiżx 700 cd kif identifikat fl-Anness 1, 700 cd għandu jiġi applikat bħala intensità luminuża massima għall-konformità tal-proċeduri tal-produzzjoni stabbiliti fl-Anness 4. 3.5.1.2. Għandu jkun hemm konformità mar-rekwiżiti minimi għall-kampjunar minn spettur, kif stabbilit fl-Anness 5;

3.5.2. L-awtorità li tat l-approvazzjoni tat-tip tista’, fi kwalunkwe waqt, tivverifika l-metodi tal-kontroll tal-konformità applikati f’kull faċilità ta’ produzzjoni. Il-frekwenza normali ta’ dawn il-verifiki għandha tkun ta’ darba kull sentejn.

3.5.3. Fil-każ ta’ sors(i) tad-dawl tal-filament mhux sostitwibbli jew modulu/i tas-sors tad-dawl mgħammra b’sors(i) tad-dawl tal-filament mhux sostitwibbli, l-applikant għandu jehmeż rapport għad-dokumentazzjoni tal-approvazzjoni tat-tip, aċċettabbli għall-Awtorità responsabbli għall-approvazzjoni tat-tip li juri l-konformità ta’ dan is-sors tad-dawl tal-filament mhux sostitwibbli mar-rekwiżiti kif speċifikati fil-paragrafu 4.11 tal-IEC 60809, Edizzjoni 3.

3.5.4. L-ittestjar bis-sorsi tad-dawl ta’ sostituzzjoni LED huwa eżentat mill-konformità tal-kontroll tal-produzzjoni.

3.6. Penali għal nuqqas ta’ konformità tal-produzzjoni

3.6.1. L-approvazzjoni mogħtija tista’ tiġi rtirata jekk ir-rekwiżiti f’dan ir-Regolament ma jiġux sodisfatti;

3.6.2. Jekk Parti Kontraenti għall-Ftehim tal-1958 li tapplika dan ir-Regolament tirtira approvazzjoni li tkun tat qabel, hija għandha tinnotifika b’dan minnufih lill-Partijiet Kontraenti l-oħra li japplikaw dan ir-Regolament, permezz ta’ formola ta’ komunikazzjoni li tkun konformi mal-mudell fl-Anness 1.

3.7. Produzzjoni mwaqqfa għalkollox

Jekk id-detentur tal-approvazzjoni jieqaf għal kollox milli jimmanifattura lampa approvata skont dan ir-Regolament, għandu jinforma lill-awtorità li tat l-approvazzjoni. Malli tirċievi l-komunikazzjoni rilevanti, dik l-awtorità għandha tinforma b’dan lill-Partijiet Kontraenti l-oħra għall-Ftehim tal-1958 li japplikaw dan ir-Regolament permezz ta’ formola ta’ komunikazzjoni konformi mal-mudell fl-Anness 1.

3.8. Ismijiet u indirizzi tas-Servizzi Tekniċi responsabbli mit-twettiq tat-testijiet tal-approvazzjoni u tal-Awtoritajiet tal-Approvazzjoni tat-Tip

Il-Partijiet Kontraenti għall-Ftehim tal-1958 li japplikaw ir-Regolament għandhom jikkomunikaw lis-Segretarjat tan-Nazzjonijiet Uniti l-ismijiet u l-indirizzi tas-Servizzi Tekniċi responsabbli għat-twettiq tat-testijiet tal-approvazzjoni u tal-Awtoritajiet tal-Approvazzjoni tat-Tip li jagħtu l-approvazzjoni u lil min għandhom jintbagħtu l-formoli li jiċċertifikaw l-approvazzjoni jew l-estensjoni, jew ir-rifjut jew l-irtirar tal-approvazzjoni, jew it-twaqqif definittiv tal-produzzjoni maħruġa f’pajjiżi oħra.

3.9. Rimarki dwar il-kuluri u l-apparati partikolari fil-każ ta’ lampi li jindikaw it-tarf tal-vettura u lampi tal-ipparkjar

Il-Partijiet Kontraenti għall-Ftehim tal-1958 li miegħu huwa anness dan ir-Regolament mhumiex preklużi mill-Artikolu 3 ta’ dak il-Ftehim milli jipprojbixxu, għal lampi installati fuq vetturi rreġistrati minnhom, ċerti kuluri li għalihom hemm dispożizzjoni f’dan ir-Regolament, jew milli jipprojbixxu għall-kategoriji kollha jew għal ċerti kategoriji ta’ vetturi rreġistrati minnhom lampi tal-waqfien li jkollhom biss intensità luminuża stabbli.

4. REKWIŻITI TEKNIĊI ĠENERALI

Kull lampa mressqa għall-approvazzjoni għandha tikkonforma mar-rekwiżiti stabbiliti fil-paragrafi 4. u 5.

4.1. Ir-rekwiżiti li jinsabu fit-taqsimiet 5 “Speċifikazzjonijiet ġenerali” u 6 “Speċifikazzjonijiet individwali” (u fl-Annessi msemmija f’dawn it-taqsimiet) tar-Regolamenti tan-NU Nri 48, 53, 74 jew 86, u s-serje ta’ emendi tagħhom fis-seħħ fiż-żmien tal-applikazzjoni għall-approvazzjoni tat-tip tal-lampi għandhom japplikaw għal dan ir-Regolament. Għandhom jiġu applikati r-rekwiżiti rilevanti għal kull lampa u għall-kategorija/i tal-vettura li fuqha huwa maħsub li tiġi installata l-lampa, meta l-verifika tagħha fil-mument tal-approvazzjoni tat-tip tal-lampa tkun fattibbli.

4.2. Il-lampi għandhom ikunu ddisinjati u mibnija b’tali mod li f’kundizzjonijiet normali ta’ użu, u minkejja l-vibrazzjonijiet li jistgħu jkunu soġġetti għalihom f’dan l-użu, it-tħaddim sodisfaċenti tagħhom jibqa’ żgurat u jżommu l-karatteristiċi preskritti minn dan ir-Regolament.

4.3. Sorsi tad-dawl: 4.3.1. Fil-każ ta’ sors(i) tad-dawl sostitwibbli: 4.3.1.1. Il-lampa għandha tkun mgħammra biss b’sors(i) tad-dawl approvat(i) skont ir-Regolament tan-NU Nru 37 u/jew ir-Regolament tan-NU Nru 128, sakemm ma ssir l-ebda restrizzjoni fuq l-użu fir-Regolament tan-NU Nru 37 u s-serje ta’ emendi tiegħu li jkunu fis-seħħ fiż-żmien tal-applikazzjoni għall-approvazzjoni tat-tip jew fir-Regolament tan-NU Nru 128 u s-serje ta’ emendi tiegħu li jkunu fis-seħħ fiż-żmien tal-applikazzjoni għall-approvazzjoni tat-tip. 4.3.1.2. Fil-każ ta’ kategorija jew kategoriji ta’ sorsi tad-dawl jew tip(i) huwa ristrett għall-użu f’lampi fuq vetturi li qed jintużaw u li oriġinarjament ikunu mgħammra b’tali lampi, l-applikant għall-approvazzjoni tat-tip tal-lampa għandu jiddikjara li l-lampa hija maħsuba biss għall-installazzjoni fuq dawk il-vetturi; dan għandu jitniżżel fil-formola ta’ komunikazzjoni fl-Anness 1. 4.3.1.3. Id-disinn tal-lampa għandu jkun tali li s-sors(i) tad-dawl ma jista’/jistgħu jitwaħħal/jitwaħħlu fl-ebda pożizzjoni oħra ħlief f’dik it-tajba. 4.3.1.4. Il-holder tas-sors(i) tad-dawl għandu jikkonforma mal-karatteristiċi mogħtija fil-Pubblikazzjoni tal-IEC 60061. Tapplika l-iskeda tad-data tal-holder rilevanti għall-kategorija tas-sors(i) tad-dawl preskritta. Inkella, fejn tiġi preskritta wkoll kategorija ta’ sors(i) tad-dawl sostitut(i) LED, tapplika l-iskeda tad-data tal-holder rilevanti għall-kategorija tas-sors(i) tad-dawl sostitut(i) LED. 4.3.2. Fil-każ ta’ moduli tas-sors tad-dawl, għandu jiġi ċċekkjat li: 4.3.2.1. Id-disinn tal-modulu/i tas-sors tad-dawl għandu jkun tali li: (a) Kull modulu tas-sors tad-dawl ma jista’ jitwaħħal f’ebda pożizzjoni oħra għajr dik maħsuba u korretta u jista’ jitneħħa biss bl-użu ta’ għodda/għodod; (b) Jekk ikun hemm aktar minn modulu wieħed tas-sors tad-dawl użat fil-housing għal lampa, moduli tas-sors tad-dawl li jkollhom karatteristiċi differenti ma jistgħux jinbidlu fl-istess housing tal-lampa. 4.3.2.2. Il-modulu/i tas-sors tad-dawl għandu jkun b’mod li ma jistax jiġi mbagħbas. 4.3.2.3. Modulu tas-sors tad-dawl għandu jkun iddisinjat b’tali mod li irrispettivament mill-użu tal-għodda/għodod, ma għandux ikun jista’ jinbidel mekkanikament ma’ xi sors tad-dawl sostitwibbli approvat. 4.3.2.4. Fil-każ ta’ sors(i) tad-dawl tal-filament mhux sostitwibbli jew modulu/i tas-sors tad-dawl mgħammar b’sors(i) tad-dawl tal-filament mhux sostitwibbli, l-applikant għandu jannessa mad-dokumentazzjoni tal-approvazzjoni tat-tip, rapport aċċettabbli għall-Awtorità responsabbli għall-approvazzjoni tat-tip, li juri l-konformità ta’ dawn is-sors(i) tad-dawl tal-filament mhux sostitwibbli mar-rekwiżiti kif speċifikat fil-paragrafu 4.11 tal-IEC 60809, Edizzjoni 3.

4.4. Lampi indipendenti u interdipendenti

4.4.1. Assemblaġġ ta’ żewġ lampi indipendenti li għandhom jingħataw approvazzjoni tat-tip bħala lampa immarkata “D” huwa applikabbli għal-lampi ta’ quddiem u ta’ wara ħlief għal kategoriji MA, MR, lampi tal-waqfien ħlief għal lampi tal-kategorija MS, lampi ta’ quddiem u ta’ wara li jindikaw it-tarf tal-vettura u lampi li jindikaw id-direzzjoni ħlief għal kategoriji 11, 11a, 11b, 11c u 12;

4.4.2. Sistema ta’ lampi interdipendenti li għandha tiġi approvata bħala tip ta’ lampi mmarkati “Y” tapplika għal-lampi ta’ quddiem u ta’ wara, il-lampi tal-waqfien, il-lampi li jindikaw it-tarf tal-vettura ta’ quddiem u ta’ wara, il-lampi tas-sewqan binhar u l-lampi li jindikaw id-direzzjoni tal-kategoriji 1, 1a, 1b, 2a, 2b.

4.5. Il-lampi bħala tali jew raggruppati, ikkombinati, inkorporati reċiprokament:

4.5.1. Il-lampi li jkunu ġew approvati bħala lampi tal-pożizzjoni ta’ quddiem jew ta’ wara, jitqiesu wkoll bħala lampi li jindikaw it-tarf tal-vettura approvati.

4.5.2. Il-lampi tal-pożizzjoni ta’ quddiem u ta’ wara li jkunu raggruppati jew ikkombinati jew inkorporati reċiprokament jistgħu jintużaw ukoll bħala lampi li jindikaw it-tarf tal-vettura.

4.5.3. Il-lampi tal-pożizzjoni jew il-lampi tas-sewqan binhar, li huma inkorporati reċiprokament ma’ funzjoni oħra, bl-użu ta’ sors tad-dawl komuni, u ddisinjati biex jaħdmu b’mod permanenti b’sistema addizzjonali biex tirregola l-intensità tad-dawl mitfugħ, huma permessi.

4.5.4. Madankollu, fil-każ ta’ lampa tal-pożizzjoni ta’ wara inkorporata reċiprokament ma’ lampa tal-waqfien, il-lampa għandha jew: (a) Tkun parti minn arranġament ta’ sors tad-dawl multiplu; jew (b) Tkun maħsuba għall-użu f’vettura mgħammra b’sistema ta’ monitoraġġ ta’ falliment għal dik il-funzjoni. Fi kwalunkwe każ, għandha ssir nota fid-dokument ta’ komunikazzjoni.

4.5.5. Jekk il-lampa tal-pożizzjoni ta’ quddiem tinkorpora ġeneratur wieħed jew aktar tar-radjazzjoni infraħamra, ir-rekwiżiti fotometriċi u tal-kulur għal din il-lampa tal-pożizzjoni ta’ quddiem għandhom jiġu ssodisfati bit-tħaddim tal-ġeneratur(i) tar-radjazzjoni infraħamra u mingħajru.

4.6. Dispożizzjonijiet għall-falliment

4.6.1. Falliment f’lampa waħda li jkun fiha aktar minn sors wieħed tad-dawl

4.6.1.1. F’lampa waħda li jkun fih aktar minn sors wieħed tad-dawl, grupp ta’ sorsi tad-dawl, imqabbdin flimkien b’tali mod li falliment ta’ kwalunkwe wieħed minnhom tikkawża li kollha kemm huma jieqfu jitfgħu d-dawl, għandu jitqies bħala sors wieħed tad-dawl.

4.6.1.2. Fil-każ ta’ falliment ta’ kwalunkwe sors tad-dawl wieħed f’lampa waħda li jkun fiha aktar minn sors tad-dawl wieħed, għandha tapplika mill-inqas waħda mid-dispożizzjonijiet li ġejjin: (a) L-intensità tad-dawl tikkonforma mal-intensità minima meħtieġa fit-tabella pertinenti tad-distribuzzjoni standard tad-dawl fl-ispazju kif muri fl-Anness 3 u meta s-sorsi kollha tad-dawl jinxtegħlu, l-intensitajiet massimi ma għandhomx jinqabżu; jew (b) Jiġi prodott sinjal għall-attivazzjoni ta’ indikatur operatorju li jindika falliment, kif indikat fil-paragrafi 6.4.8., 6.7.8., 6.9.8, 6.10.8., 6.11.8., 6.12.8., 6.13.8. u 6.18.8. tar-Regolament tan-NU Nru 48, sakemm l-intensità luminuża fl-assi ta’ referenza tkun mill-inqas 50 fil-mija tal-intensità minima meħtieġa. F’dan il-każ, nota fil-formola tal-komunikazzjoni tiddikjara li l-lampa hija biss għall-użu fuq vettura mgħammra b’indikatur operatorju li jindika falliment.

4.6.1.3. Ir-rekwiżiti tal-paragrafu 4.6.1.2. ma japplikawx għal lampi tas-sewqan binhar li għandhom jikkonformaw mar-rekwiżiti tal-paragrafu 5.4.4. Madankollu, ir-rekwiżiti tal-paragrafu 4.6.1.1. xorta jibqgħu japplikaw.

4.6.1.4. Ir-rekwiżiti tal-paragrafu 4.6.1.2. ma japplikawx għal-lampi li jindikaw id-direzzjoni. Il-lampi li jindikaw id-direzzjoni tal-kategorija 1, 1a, 1b, 2a u 2b għandhom jikkonformaw mar-rekwiżiti tal-paragrafu 5.6.3. Madankollu, ir-rekwiżiti tal-paragrafu 4.6.1.1. xorta jibqgħu japplikaw.

4.6.1.5. Ir-rekwiżiti tal-paragrafu 4.6.1.2. ma japplikawx għal-lampi tal-pjanċi tar-reġistrazzjoni. Madankollu, ir-rekwiżiti tal-paragrafu 4.6.1.1. xorta jibqgħu japplikaw.

4.6.1.6. Ir-rekwiżiti tal-paragrafu 4.6.1.2. (b) ma japplikawx għal-lampi tal-waqfien u tal-pożizzjoni għall-vetturi tal-kategorija L. Madankollu, ir-rekwiżiti tal-paragrafu 4.6.1.1. u tal-paragrafu 4.6.1.2. (a) xorta jibqgħu japplikaw.

4.6.2. Fil-każ ta’ falliment fil-kontroll tal-intensità varjabbli ta’:

(a) Lampa tal-pożizzjoni ta’ wara tal-kategorija R2 li titfa’ aktar mill-valur massimu tal-kategorija R1;

(b) Lampa li tindika t-tarf ta’ wara tal-vettura tal-kategorija RM2 li titfa’ aktar mill-valur massimu tal-kategorija RM1;

(c) Lampa tal-waqfien tal-kategorija S2 li titfa’ aktar mill-valur massimu tal-kategorija S1;

(d) Lampa tal-waqfien tal-kategorija S4 li titfa’ aktar mill-valur massimu tal-kategorija S3;

(e) Indikatur tad-direzzjoni tal-kategorija 2b li jitfa’ aktar mill-valur massimu tal-kategorija 2a;

(f) Lamp ta’ wara taċ-ċpar tal-kategorija F2 li titfa’ aktar mill-valur massimu tal-kategorija F1.

Ir-rekwiżiti tal-intensità luminuża stabbli tal-kategorija rispettiva għandhom jiġu ssodisfati b’mod awtomatiku.

4.7. Kundizzjonijiet tat-test

4.7.1. Il-kejl kollu, fotometriku u kolorimetriku, għandu jsir: 4.7.1.1. Fil-każ ta’ lampa b’sors tad-dawl sostitwibbli, jekk mhux fornut b’tagħmir elettroniku għall-kontroll tas-sors tad-dawl jew b’kontroll ta’ intensità varjabbli, b’sors tad-dawl standard mingħajr kulur jew ikkulurit tal-kategorija preskritta għall-apparat, alimentat bil-vultaġġ: (a) Fil-każ ta’ sors(i) tad-dawl bil-filament, li huwa meħtieġ biex jiġi prodott il-fluss luminuż ta’ referenza meħtieġ għal dik il-kategorija ta’ sors tad-dawl bil-filament; (b) Fil-każ ta’ sorsi tad-dawl LED ta’ 6,75 V, 13,5 V jew 28,0 V; il-valur tal-fluss luminuż prodott għandu jiġi kkoreġut. Il-fattur ta’ korrezzjoni huwa l-proporzjon bejn il-fluss luminuż oġġettiv u l-valur tal-fluss luminuż li jinsab fil-vultaġġ applikat. 4.7.1.2. Fil-każ ta’ sors tad-dawl, li jkun operat b’mod indipendenti mill-provvista tal-vultaġġ tal-vettura u kkontrollat bis-sħiħ mis-sistema, jew fil-każ ta’ sors tad-dawl fornut minn provvista speċjali tal-enerġija, il-vultaġġ tat-test kif speċifikat mill-applikant għandu jiġi applikat fit-terminali tad-dħul tas-sors tad-dawl jew 6,75 V, 13,5 V jew 28,0 V għandhom jiġu applikati fit-terminali tad-dħul ta’ dik is-sistema/provvista tal-enerġija. Il-laboratorju tat-test jista’ jitlob mill-manifattur din il-provvista ta’ enerġija speċjali meħtieġa biex tipprovdi s-sorsi tad-dawl. 4.7.1.3. Fil-każ ta’ lampa mgħammra b’sorsi tad-dawl mhux sostitwibbli (sorsi tad-dawl bil-filament u oħrajn), bis-sorsi tad-dawl preżenti fil-lampa. 4.7.1.3.1. Jekk taħdem direttament taħt il-kundizzjonijiet tas-sistema tal-vultaġġ tal-vettura, il-kejl kollu fuq lampi mgħammra b’sorsi tad-dawl mhux sostitwibbli għandu jsir b’vultaġġ ta’ 6,75 V, 13,5 V jew 28,0 V, jew b’vultaġġ kif speċifikat mill-applikant fir-rigward ta’ kwalunkwe sistema oħra ta’ vultaġġ tal-vettura. 4.7.1.3.2. Jekk jitħaddem b’mod indipendenti mill-provvista tal-vultaġġ tal-vettura u jkun ikkontrollat kompletament mis-sistema, jew fil-każ ta’ sors tad-dawl fornut minn provvista tal-enerġija speċjali, il-vultaġġ tat-test kif speċifikat fil-paragrafu 4.7.1.3.1. għandu jiġi applikat għat-terminali tad-dħul ta’ dik is-sistema/provvista tal-enerġija. Il-laboratorju tat-test jista’ jitlob mill-manifattur din il-provvista ta’ enerġija speċjali meħtieġa biex tipprovdi s-sorsi tad-dawl. 4.7.1.4. Fil-każ ta’ sistema li tuża tagħmir elettroniku ta’ kontroll tas-sors tad-dawl jew unità ta’ kontroll ta’ intensità varjabbli, li ma jkunux parti mil-lampa, il-vultaġġ iddikjarat mill-manifattur għandu jiġi applikat fit-terminali tad-dħul tal-lampa jew, jekk ma jkunx indikat, vultaġġ ta’ 6,75 V, 13,5 V jew 28,0 V, rispettivament. 4.7.1.5. Fil-każ ta’ sistema li tuża tagħmir elettroniku ta’ kontroll tas-sors tad-dawl jew unità ta’ kontroll ta’ intensità varjabbli, li ma jkunux parti mil-lampa, il-vultaġġ iddikjarat mill-manifattur għandu jiġi applikat fit-terminali tad-dħul tal-lampa.

4.7.2. Madankollu, fil-każ ta’ sorsi tad-dawl imħaddma minn unità ta’ kontroll ta’ intensità varjabbli biex tinkiseb intensità luminuża varjabbli, għandu jitwettaq kejl fotometriku skont id-deskrizzjoni tal-applikant.

4.7.3. Il-laboratorju tat-test għandu jirrikjedi mill-manifattur it-tagħmir ta’ kontroll tas-sors tad-dawl jew unità ta’kontroll ta’ intensità varjabbli meħtieġ biex jiġu alimentati s-sors tad-dawl u l-funzjonijiet applikabbli.

4.7.4. Il-vultaġġ li għandu jiġi applikat lil-lampa għandu jiġi nnutat fil-formola ta’ komunikazzjoni fl-Anness 1.

4.7.5. Għandhom jiġu stabbiliti l-limiti tas-superfiċje apparenti fid-direzzjoni tal-assi ta’ referenza ta’ lampa għas-sinjalar bid-dawl. Madankollu, fil-każ tal-indikaturi tad-direzzjoni tal-kategorija 5 u 6, għandhom jiġu stabbiliti l-limiti tas-superfiċje li titfa’ d-dawl. Dan ir-rekwiżit m’għandux japplika għal lampi li jdawlu l-pjanċa tar-reġistrazzjoni ta’ wara.

4.7.6. Fil-każ ta’ lampa tal-waqfien tal-kategorija S3 jew S4, maħsuba biex tiġi mmuntata ġewwa l-vettura, pjanċa kampjun jew pjanċi kampjun (fil-każ ta’ possibbiltajiet differenti) kif provdut (ara l-paragrafu 3.1.2.8.) għandhom ikunu ppożizzjonati quddiem il-lampa li tkun se tiġi ttestjata, fil-pożizzjoni(jiet) ġeometrika kif deskritt fid-disinn(i) tal-applikazzjoni (ara l-paragrafu 3.1.2.2.).

4.7.7. Fil-każ fejn il-lampa, fid-diskrezzjoni tal-applikant, trid tiġi approvata wkoll ma’ sors(i) tad-dawl sostitut(i) LED, il-kejl kollu, fotometriku u kolorimetriku, għandu jiġi ripetut bl-użu tas-sors(i) tad-dawl sostitut(i) LED preskritt.

4.8. Kejl fotometriku

4.8.1. Dispożizzjonijiet tal-kejl

4.8.1.1. Matul il-kejl fotometriku, riflessi iżolati għandhom jiġu evitati b’immaskjar xieraq.

4.8.1.2. F’każ li r-riżultati tal-kejl jiġu kkontestati, il-kejl għandu jsir b’tali mod li jissodisfa r-rekwiżiti li ġejjin: 4.8.1.2.1. Id-distanza tal-kejl għandha tkun tali li tkun tapplika l-liġi tal-invers tal-kwadru tad-distanza; 4.8.1.2.2. It-tagħmir tal-kejl għandu jkun tali li l-apertura angolari tar-riċevitur kif tidher miċ-ċentru ta’ referenza tad-dawl tkun bejn 10’ u grad wieħed; 4.8.1.2.3. Ir-rekwiżit ta’ intensità għal direzzjoni partikolari ta’ osservazzjoni għandu jitqies bħala ssodisfat jekk dak ir-rekwiżit jintlaħaq f’direzzjoni li tiddevja b’mhux aktar minn kwart ta’ grad mid-direzzjoni ta’ osservazzjoni.

4.8.1.3. Fil-każ fejn il-lampa tista’ tiġi installata fuq il-vettura f’aktar minn pożizzjoni waħda jew f’medda ta’ pożizzjonijiet differenti, il-kejl fotometriku għandu jiġi ripetut għal kull pożizzjoni jew għall-pożizzjonijiet estremi tal-medda tal-assi ta’ referenza speċifikata mill-manifattur.

4.8.2. Metodi tal-kejl

4.8.2.1. Il-prestazzjoni fotometrika għandha tiġi kkontrollata skont is-subparagrafu rilevanti tal-paragrafu 4.7.

4.8.2.2. Għal sorsi tad-dawl sostitwibbli multipli: Meta mgħammra b’sors(i) tad-dawl ta’ 6,75 V, 13,5 V jew 28,0 V, il-valuri tal-intensità luminuża prodotti għandhom jiġu kkoreġuti. Għal dawn is-sorsi tad-dawl bil-filament sostitwibbli, il-fattur ta’ korrezzjoni huwa l-proporzjon bejn il-fluss luminuż ta’ referenza u l-valur medju tal-fluss luminuż li jinsab fil-vultaġġ applikat (6,75 V, 13,5 V jew 28,0 V). Għas-sorsi tad-dawl LED, il-fattur ta’ korrezzjoni huwa l-proporzjon bejn il-fluss luminuż oġġettiv u l-valur medju tal-fluss luminuż li jinsab fil-vultaġġ applikat (6,75 V, 13,5 V jew 28,0 V). Il-flussi luminużi attwali tas-sors tad-dawl użati ma għandhomx jiddevjaw aktar minn 5 fil-mija mill-valur medju. Inkella, u fil-każ ta’ sorsi tad-dawl bil-filament biss, jista’ jintuża sors tad-dawl bil-filament standard, f’kull waħda mill-pożizzjonijiet individwali, operata fil-fluss ta’ referenza tiegħu, bil-kejl individwali f’kull pożizzjoni magħduda ma’ xulxin.

4.8.2.3. Għall-lampi għajr dawk mgħammra b’sors(i) tad-dawl bil-filament

4.8.2.3.1. Għall-lampi tar-rivers u għal-lampi tal-immanuvrar, l-intensitajiet luminużi mkejla wara minuta u wara 10 minuti ta’ tħaddim, għandhom jikkonformaw mar-rekwiżiti minimi u massimi. Id-distribuzzjoni tal-intensità luminuża wara minuta u wara 10 minuti ta’ tħaddim għandha tiġi kkalkolata mid-distribuzzjoni tal-intensità luminuża mkejla wara li tkun seħħet l-istabbiltà fotometrika billi f’kull punt tat-test jiġi applikat il-proporzjon tal-intensitajiet luminużi mkejla f’HV: (a) Wara minuta; (b) Wara 10 minuti; u (c) Wara li tkun seħħet l-istabbiltà fotometrika.

4.8.2.3.2. Għal-lampi l-oħra kollha, l-intensitajiet luminużi mkejla wara minuta u wara 30 minuta ta’ tħaddim għandhom jikkonformaw mar-rekwiżiti minimi u massimi. It-tħaddim tal-lampi li jindikaw id-direzzjoni għandu jsir fil-modalità tat-teptip (f = 1,5 Hz, duty factor ta’ 50 fil-mija). Id-distribuzzjoni tal-intensità luminuża wara minuta ta’ tħaddim tista’ tiġi kkalkolata mid-distribuzzjoni tal-intensità luminuża wara 30 minuta ta’ tħaddim billi jiġi applikat f’kull punt tat-test il-proporzjon ta’ intensitajiet luminużi mkejla b’vultaġġ għoli (HV) wara minuta u wara 30 minuta ta’ tħaddim.

4.8.3. Jekk ma jkunx speċifikat mod ieħor, kull lampa tas-sinjalar għandha tikkonforma mal-intensitajiet tad-dawl mitfugħ ’il barra mill-assi ta’ referenza u fil-kampijiet angolari definiti fid-dijagrammi fl-Anness 2, l-intensità tad-dawl mitfugħ minn kull wieħed miż-żewġ lampi provduti għandha:

4.8.3.1. F’kull direzzjoni li tikkorrispondi mal-punti fit-tabella pertinenti tad-distribuzzjoni tad-dawl riprodotta fl-Anness 3, ma tkunx inqas mill-prodott tal-minimu speċifikat fit-tabella ta’ kull funzjoni hawn taħt, bil-perċentwali speċifikat fit-tabella msemmija tad-direzzjoni inkwistjoni;

4.8.3.2. Fl-ebda direzzjoni fl-ispazju li minnu hija viżibbli l-lampa għas-sinjalar bid-dawl, ma taqbeż il-massimu speċifikat fit-tabella pertinenti ta’ kull funzjoni;

4.8.4. Meta assemblaġġ ta’ żewġ lampi indipendenti, li għandhom l-istess tip ta’ approvazzjoni bħala lampi mmarkati “D” u li għandhom l-istess funzjoni, jitqies bħala lampa waħda, dan għandu jikkonforma mar-rekwiżiti għal:

(a) L-intensità massima jekk il-lampi kollha jinxtegħlu flimkien;

(b) L-intensità minima jekk xi waħda mil-lampi ikollha falliment.

4.8.5. Sistema ta’ lampi interdipendenti għandha tissodisfa r-rekwiżiti meta l-lampi interdipendenti kollha tagħha jitħaddmu flimkien.

Madankollu:

(a) Jekk is-sistema tal-lampi interdipendenti, sakemm il-lampa tal-pożizzjoni ta’ wara tkun parzjalment immuntata fuq il-komponent fiss u parzjalment immuntat fuq komponent mobbli, il-lampa/i interdipendenti speċifikata/i mill-applikant għandhom jissodisfaw ir-rekwiżiti kolorimetriċi u fotometriċi tal-viżibilità ġeometrika fuq in-naħa ta’ barra, fil-pożizzjonijiet fissi kollha tal-komponent(i) mobbli. F’dan il-każ, ir-rekwiżit tal-viżibilità ġeometrika ġewwa l-vettura jitqies li ġie ssodisfat jekk din/dawn il-lampa/i interdipendenti tkun għadha tikkonforma/jkunu għadhom jikkonformaw mal-valuri fotometriċi preskritti fil-kamp tad-distribuzzjoni tad-dawl għall-approvazzjoni tal-apparat, fil-pożizzjonijiet fissi kollha tal-komponent(i) mobbli;

(b) Jekk is-sistema ta’ lampi interdipendenti, sakemm il-funzjoni tal-indikatur tad-direzzjoni ta’ wara tkun parzjalment immuntata fuq il-komponent fiss u parzjalment immuntata fuq komponent mobbli, il-lampi interdipendenti speċifikati mill-applikant għandhom jissodisfaw ir-rekwiżit kolorimetriku u fotometriku tal-viżibilità ġeometrika, fil-pożizzjonijiet fissi kollha tal-komponent(i) mobbli. Dan ma japplikax għal lampi interdipendenti li jindikaw id-direzzjoni maħsuba biex jitwaħħlu fuq vetturi fejn, biex jissodisfaw jew jikkompletaw l-angolu tal-viżibilità ġeometrika, jiġu attivati lampi addizzjonali meta l-komponent mobbli ikun fi kwalunkwe pożizzjoni miftuħa fissa, sakemm dawn il-lampi addizzjonali jissodisfaw ir-rekwiżiti kollha tal-pożizzjoni, fotometriċi u kolorimetriċi applikabbli għal-lampi tal-indikatur tad-direzzjoni installati fuq il-komponent mobbli.

4.8.6. Id-dispożizzjonijiet tal-paragrafi rilevanti tal-Anness 3 dwar varjazzjonijiet lokali ta’ intensità għandhom jiġu osservati.

4.8.7. Jekk ma jkunx speċifikat mod ieħor, l-intensitajiet għandhom jitkejlu bis-sors tad-dawl mixgħul kontinwament u, fil-każ ta’ lampi li jitfgħu dawl aħmar, fid-dawl ikkulurit.

4.8.8. Fil-każ ta’ lampi tal-kategoriji R2, RM2, S2, S4, F2 u 2b, il-ħin li jgħaddi bejn l-enerġizzazzjoni tas-sors(i) tad-dawl u l-output tad-dawl imkejjel fuq l-assi ta’ referenza sabiex jilħaq 90 fil-mija tal-valur imkejjel skont il-paragrafu 5. għandu jitkejjel għal-livelli estremi ta’ intensità luminuża prodotta mil-lampa. Il-ħin imkejjel sabiex tinkiseb l-aktar intensità luminuża baxxa ma għandux jaqbeż il-ħin imkejjel sabiex tinkiseb l-ogħla intensità luminuża.

4.8.9. Il-kontroll tal-intensità varjabbli ma għandux jiġġenera sinjali li jikkawżaw intensitajiet luminużi:

4.8.9.1. Barra mill-medda speċifikata fil-paragrafu 5.; u

4.8.9.2. Li taqbeż il-massimu tal-intensità luminuża stabbli rispettiva speċifikat fil-paragrafu 5. għal-lampa speċifika:

(a) Għal sistemi li jiddependu biss fuq kundizzjonijiet ta’ binhar u ta’ billejl: f’kundizzjonijiet ta’ billejl;

(b) Għal sistemi oħra: f’kundizzjonijiet standard (1).

4.8.10. Dettalji tal-metodi ta’ kejl li għandhom jintużaw huma mogħtija fl-Anness 3.

4.8.11. Jekk lampa tal-pożizzjoni ta’ wara u/jew lampa li tindika t-tarf ta’ wara tal-vettura tkun inkorporata reċiprokament ma’ lampa tal-waqfien li tipproduċi intensità luminuża stabbli jew varjabbli, il-proporzjon bejn l-intensitajiet luminużi attwalment imkejla taż-żewġ lampi meta jinxtegħlu fl-istess ħin fl-intensità tal-lampa tal-pożizzjoni ta’ wara jew tal-lampa li tindika t-tarf tal-vettura meta jinxtegħlu waħedhom jenħtieġ li tkun tal-inqas 5: 1 fil-kamp delimitat mil-linji orizzontali dritti li jgħaddu minn ±5° V u l-linji vertikali dritti li jgħaddu minn ±10° H tat-tabella tad-distribuzzjoni tad-dawl.

Jekk waħda jew iż-żewġ lampi inkorporati reċiprokament ikun fihom aktar minn sors wieħed tad-dawl u huma meqjusa bħala lampa waħda, il-valuri li għandhom jitqiesu huma dawk miksuba bis-sorsi kollha operattivi;

4.9. Il-kulur tad-dawl emess

Il-kulur tad-dawl emess għandu jitkejjel fil-kamp tal-grilja tad-distribuzzjoni tad-dawl definit għall-funzjoni speċifika fil-paragrafu rilevanti tal-Anness 3. Sabiex jiġu kkontrollati dawn il-karatteristiċi kolorimetriċi, għandha tiġi applikata l-proċedura tal-ittestjar deskritta fil-paragrafu 4.7. Barra minn dan il-kamp ma għandha tiġi osservata l-ebda varjazzjoni kbira fil-kulur.

Madankollu, għal-lampi mgħammra b’sorsi tad-dawl mhux sostitwibbli, il-karatteristiċi kolorimetriċi jenħtieġ li jiġu vverifikati mas-sorsi ta’ dawl preżenti fil-lampa, skont is-subparagrafi rilevanti tal-paragrafu 4.7.

5. REKWIŻITI TEKNIĊI SPEĊIFIĊI

5.1 rekwiżiti tekniċi dwar il-lampi tal-pożizzjoni ta’ quddiem, (simboli A, MA) u lampi li jindikaw it-tarf ta’ quddiem tal-vettura, (simboli AM)

5.1.1. Id-dawl emess minn kull waħda miż-żewġ lampi pprovduti għandu jissodisfa r-rekwiżiti fit-Tabella 3. Tabella 3 Intensitajiet luminużi għal lampi tal-pożizzjoni ta’ quddiem u lampi li jindikaw it-tarf tal-vettura ta’ quddiem Intensità luminuża minima f’HV (valuri f’cd) Intensità luminuża massima fi kwalunkwe direzzjoni meta użata bħala (valuri f’cd) Lampa waħda Lampa mmarkata “D” (il-paragrafu 3.3.2.5.2.) Lampi tal-pożizzjoni ta’ quddiem, lampa li tindika t-tarf ta’ quddiem tal-vettura, A jew AM 4 140 70 Lampi tal-pożizzjoni ta’ quddiem (mutur), MA 4 140 Mhux applikabbli Lampi tal-pożizzjoni ta’ quddiem A inkorporati f’fanal ta’ quddiem jew f’lampa ta' quddiem taċ-ċpar 4 140 Mhux applikabbli

5.1.2. Barra mill-assi ta’ referenza u fi ħdan il-kampijiet angolari definiti fid-dijagrammi fil-Parti A tal-Anness 2, l-intensità tad-dawl mitfugħ minn kull lampa għandha f’kull direzzjoni li tikkorrispondi mal-punti fit-tabella tad-distribuzzjoni tad-dawl standard riprodotta fil-paragrafu 2. tal-Anness 3, ma tkunx inqas mill-minimu speċifikat fil-paragrafu 5.1.1., immultiplikat bil-perċentwal speċifikat fit-tabella msemmija tad-direzzjoni inkwistjoni.

5.1.3. Fil-kampijiet definiti fid-dijagrammi fil-Parti A tal-Anness 2, l-intensità luminuża tad-dawl mitfugħ ma għandhiex tkun inqas minn 0,05 cd għal-lampi tal-pożizzjoni ta’ quddiem u l-lampi li jindikaw it-tarf ta’ quddiem tal-vettura;

5.1.4. Il-kulur tad-dawl mitfugħ għandu jkun abjad, madankollu l-lampa identifikata bis-simbolu “MA” tista’ tkun ambra.

5.2. Ir-rekwiżiti tekniċi li jikkonċernaw il-lampi tal-pożizzjoni ta’ wara (simboli R1, R2, MR) u l-lampi li jindikaw it-tarf ta’ wara tal-vettura (simboli RM1, RM2)

5.2.1. Id-dawl emess minn kull waħda miż-żewġ lampi pprovduti għandu jissodisfa r-rekwiżiti fit-Tabella 4. Tabella 4 Intensitajiet luminużi għal lampi tal-pożizzjoni ta’ wara u lampi li jindikaw it-tarf ta’ wara tal-vettura Intensità luminuża minima f’H-V (valuri f’cd) Intensità luminuża massima fi kwalunkwe direzzjoni meta użata bħala (valuri f’cd) Lampa waħda Lampa mmarkata “D” (il-paragrafu 3.3.2.5.2.) Lampi tal-pożizzjoni ta’ wara, lampa li tindika t-tarf ta’ wara tal-vettura R1 jew RM1 (stabbli) 4 17 8,5 MR 4 17 Mhux applikabbli R2 jew RM2 (varjabbli) 4 42 21

5.2.2. Barra mill-assi ta’ referenza u fi ħdan il-kampijiet angolari definiti fid-dijagrammi fil-Parti A tal-Anness 2, l-intensità tad-dawl mitfugħ minn kull lampa għandha f’kull direzzjoni li tikkorrispondi mal-punti fit-tabella tad-distribuzzjoni tad-dawl standard riprodotta fil-paragrafu 2. tal-Anness 3, ma tkunx inqas mill-minimu speċifikat fil-paragrafu 5.2.1., immultiplikat bil-perċentwal speċifikat fit-tabella msemmija għad-direzzjoni inkwistjoni.

5.2.3. Madankollu, intensità luminuża ta’ 60 cd għandha tkun permessa għal lampi tal-pożizzjoni ta’ wara inkorporati reċiprokament ma’ lampi tal-waqfien taħt pjan li jifforma angolu ta’ 5° mal-pjan orizzontali u ’l isfel minnu;

5.2.4. Fil-kampijiet definiti fid-dijagrammi fil-Parti A tal-Anness 2, l-intensità luminuża tad-dawl mitfugħ ma għandhiex tkun inqas minn 0,05 cd għal-lampi tal-pożizzjoni ta’ wara u għal-lampi li jindikaw it-tarf tal-vettura,

5.2.5. Il-kulur tad-dawl mitfugħ għandu jkun aħmar. Dan ir-rekwiżit għandu japplika wkoll fil-medda ta’ intensità luminuża varjabbli prodotta minn: (a) Lampi tal-pożizzjoni ta’ wara tal-kategorija R2; (b) Lampi li jindikaw it-tarf tal-vettura ta’ wara tal-kategorija RM2.

5.3. Rekwiżiti tekniċi li jikkonċernaw il-lampi tal-ipparkjar (simbolu 77R)

5.3.1. Id-dawl emess minn kull waħda miż-żewġ lampi pprovduti għandu jissodisfa r-rekwiżiti fit-Tabella 5. Tabella 5 Intensitajiet luminużi għal-lampi tal-ipparkjar Intensità luminuża minima f’H-V (valuri f’cd) Intensità luminuża massima fi kwalunkwe direzzjoni (valuri f’cd) Lampi tal-ipparkjar li jħarsu ’l quddiem 2 60 Lampi tal-ipparkjar li jħarsu lura 2 30

5.3.2. Madankollu, intensità luminuża ta’ 60 cd għandha tkun permessa għal lampi tal-ipparkjar diretti fuq wara inkorporati ma’ lampi tal-waqfien taħt pjan li jifforma angolu ta’ 5° mal-pjan orizzontali u ’l isfel minnu.

5.3.3. Barra mill-assi ta’ referenza u fil-kampijiet angolari definiti fid-dijagrammi fil-Parti A tal-Anness 2, l-intensità tad-dawl mitfugħ minn kull lampa għandha, f’kull direzzjoni li tikkorrispondi mal-punti fit-tabella tad-distribuzzjoni tad-dawl standard riprodotta fil-paragrafu 2 tal-Anness 3 , ma tkunx inqas mill-minimu speċifikat fil-paragrafu 5.3.1., immultiplikata bil-perċentwal speċifikat fit-tabella msemmija għad-direzzjoni inkwistjoni.

5.3.4. Fil-kampijiet definiti fid-dijagrammi fil-Parti B tal-Anness 2, l-intensità luminuża tad-dawl mitfugħ ma għandhiex tkun inqas minn 0,05 cd għal-lampi tal-ipparkjar ta’ quddiem u ta’ wara;

5.3.5. Il-kulur tad-dawl mitfugħ għandu: (a) Għal lampi tal-ipparkjar li jħarsu ’l quddiem ikun abjad; (b) Għal lampi tal-ipparkjar li jħarsu lura jkun aħmar; (c) Għal lampi tal-ipparkjar li jħarsu lejn il-ġnub ikun ambra.

5.4. Rekwiżiti tekniċi li jikkonċernaw il-lampi tas-sewqan binhar (simboli RL)

5.4.1. Id-dawl emess minn kull waħda miż-żewġ lampi pprovduti għandu jissodisfa r-rekwiżiti fit-Tabella 6.

Tabella 6

Intensitajiet luminużi għal-lampi tas-sewqan binhar

Intensità luminuża minima f’H-V (valuri f’cd) Intensità luminuża massima fi kwalunkwe direzzjoni (valuri f’cd) Lampi tas-sewqan binhar 400 1 200

5.4.2. Barra mill-assi ta’ referenza l-intensità tad-dawl emess minn kull lampa għandha, f’kull direzzjoni li tikkorrispondi mal-punti fit-tabella tad-distribuzzjoni standard tad-dawl riprodotta fil-paragrafu 2. tal-Anness 3, ma tkunx inqas mill-minimu speċifikat fil-paragrafu 5.4.1., immultiplikat bil-perċentwal speċifikat fit-tabella msemmija tad-direzzjoni inkwistjoni.

5.4.3. Barra minn hekk, fil-kamp definit fid-dijagramma fil-Parti A tal-Anness 2, l-intensità tad-dawl emess ma għandhiex tkun inqas minn 1,0 cd.

5.4.4. Falliment fis-sors tad-dawl

5.4.4.1. Fil-każ ta’ lampa tas-sewqan binhar li jkun fiha aktar minn sors tad-dawl wieħed, il-lampa tas-sewqan binhar għandha tikkonforma mal-intensità minima meħtieġa u l-intensità massima ma għandhiex tinqabeż meta jkunu attivati s-sorsi tad-dawl kollha.

5.4.4.2. Fil-każ ta’ falliment ta’ kwalunkwe sors ta’ dawl wieħed f’lampa waħda li jkun fiha aktar minn sors ta’ dawl wieħed, għandha tapplika waħda mid-dispożizzjonijiet li ġejjin: (a) L-intensità tad-dawl fil-punti tad-distribuzzjoni standard tad-dawl definiti fil-paragrafu 2.2. tal-Anness 3 għandha tkun mill-inqas 80 fil-mija tal-intensità minima meħtieġa; jew (b) L-intensità tad-dawl fl-assi ta’ referenza għandha tkun mill-inqas 50 fil-mija tal-intensità minima meħtieġa, sakemm nota fil-formola tal-komunikazzjoni tiddikjara li l-lampa hija biss għall-użu fuq vettura mgħammra b’indikatur operatorju operattiv.

5.4.5. Il-kulur tad-dawl mitfugħ għandu jkun abjad.

5.4.6. L-erja tas-superfiċje apparenti fid-direzzjoni tal-assi ta’ referenza tal-lampa tas-sewqan binhar ma għandhiex tkun inqas minn 25 cm 2 u mhux aktar minn 200 cm 2 .

5.4.7. Il-lampa tas-sewqan binhar għandha tiġi soġġetta għat-test tar-reżistenza għas-sħana speċifikat fl-Anness 6.

5.5 rekwiżiti tekniċi li jikkonċernaw il-lampi tal-waqfien (simboli S1, S2, S3, S4, MS)

5.5.1. Id-dawl emess minn kull waħda miż-żewġ lampi pprovduti għandu jissodisfa r-rekwiżiti fit-Tabella 7. Tabella 7 Intensitajiet luminużi għal-lampi tal-waqfien Lampa tal-waqfien tal-kategorija Intensità luminuża minima f’H-V (valuri f’cd) Intensità luminuża massima fi kwalunkwe direzzjoni meta użata bħala (valuri f’cd) Lampa waħda Lampa mmarkata “D” (il-paragrafu 3.3.2.5.2.) S1 (stabbli) 60 260 130 S2 (varjabbli) 60 730 365 S3 (stabbli) 25 110 55 S4 (varjabbli) 25 160 80 MS (stabbli) 40 260 Mhux applikabbli

5.5.2. Barra mill-assi ta’ referenza l-intensità tad-dawl mitfugħ minn kull lampa għandha, f’kull direzzjoni li tikkorrispondi mal-punti fit-tabella tad-distribuzzjoni standard tad-dawl riprodotta fil-paragrafu 2. tal-Anness 3 ma tkunx inqas mill-minimu speċifikat fil-paragrafu 5.5.1., immultiplikat bil-perċentwal speċifikat fit-tabella msemmija tad-direzzjoni inkwistjoni.

5.5.3. Fil-kampijiet kollha definiti fid-dijagrammi fil-Parti A tal-Anness 2, l-intensità luminuża tad-dawl mitfugħ ma għandhiex tkun inqas minn 0,3 cd għall-apparati tal-kategoriji S1, S3 u MS u għal dawk tal-kategoriji S2 u S4 binhar; ma għandhiex tkun inqas minn 0,07 cd għall-apparati tal-kategoriji S2 u S4 billejl.

5.5.4. Il-kulur tad-dawl mitfugħ għandu jkun aħmar. Fil-każ ta’ lampa tal-waqfien tal-kategorija S3 jew S4, maħsuba biex tiġi mmuntata ġewwa l-vettura, il-karatteristiċi kolorimetriċi għandhom jiġu vverifikati bl-agħar kombinazzjoni(jiet) ta’ lampa u tieqa/twieqi ta’ wara jew pjanċa(i) kampjun. Dawn ir-rekwiżiti għandhom japplikaw ukoll fil-medda ta’ intensità luminuża varjabbli prodotta mill-lampi tal-waqfien tal-kategoriji S2 u S4.

5.6. Rekwiżiti tekniċi li jikkonċernaw il-lampi li jindikaw id-direzzjoni (Simboli 1, 1a, 1b, 2a, 2b, 5, 6, 11, 11a, 11b, 11c, 12)

5.6.1. Id-dawl mitfugħ minn kull waħda miż-żewġ lampi provduti għandu jissodisfa r-rekwiżiti fit-Tabella 8 fejn l-intensitajiet luminużi minimi għandhom jiġu ssodisfati:

(a) Fil-każ ta’ indikaturi tad-direzzjoni tal-kategoriji 1, 1a, 1b, 2a, 2b, 11, 11a, 11b, 11c u 12 fl-assi ta’ referenza; jew

(b) Fil-każ ta’ indikaturi tad-direzzjoni tal-kategoriji 5 u 6 fid-direzzjoni A skont l-Anness 2. Tabella 8 Intensitajiet luminużi għal-lampi tal-indikaturi tad-direzzjoni Lampa tal-indikatur tad-direzzjoni tal-kategorija Intensità luminuża minima (valuri f’cd) Intensità luminuża massima fi kwalunkwe direzzjoni meta użata bħala (valuri f’cd) Lampa waħda Lampa immarkata “D” (il-paragrafu 3.3.2.5.2.) 1 175 1 000 500 1a 250 1 200 600 1b 400 1 200 600 2a (stabbli) 50 500 250 2b (varjabbli) 50 1 000 500 5 0,6 280 140 6 50 280 140 11 90 1 000 Mhux applikabbli 11a 175 1 000 Mhux applikabbli 11b 250 1 200 Mhux applikabbli 11c 400 1 200 Mhux applikabbli 12 50 500 Mhux applikabbli

5.6.2. Barra mill-assi ta’ referenza l-intensità tad-dawl mitfugħ minn kull lampa għandha, f’kull direzzjoni li tikkorrispondi mal-punti fit-tabella tad-distribuzzjoni standard tad-dawl riprodotta:

(a) Il-paragrafu 2.1. tal-Anness 3 għall-kategoriji 1, 1a, 1b, 2a, 2b, 11, 11a, 11b, 11c u 12.; jew

(b) Il-paragrafu 2.4. tal-Anness 3 għall-kategorija 6.

Ma tkunx inqas mill-minimu speċifikat fil-paragrafu 5.6.1., immultiplikat bil-perċentwal speċifikat fit-tabella msemmija tad-direzzjoni inkwistjoni.

5.6.3. Dispożizzjonijiet għall-falliment

Għal lampi li jindikaw id-direzzjoni tal-kategoriji 1, 1a, 1b, 2a u 2b għandu jiġi prodott sinjal għall-attivazzjoni tal-indikatur operatorju preskritt fil-paragrafu 6.5.8. tar-Regolament tan-NU Nru 48 jew fil-paragrafu 6.3.8. tar-Regolament tan-NU Nru 53 jekk (minkejja d-dispożizzjonijiet imsemmija fil-paragrafu 4.6.):

(a) Kwalunkwe sors tad-dawl wieħed kellu falliment; jew

(b) Fil-każ ta’ lampa ddisinjata għal żewġ sorsi tad-dawl biss, l-intensità fl-assi ta’ referenza tkun inqas minn 50 fil-mija tal-intensità minima; jew

(c) Bħala konsegwenza ta’ falliment f’wieħed jew aktar mis-sorsi tad-dawl, l-intensità f’waħda mid-direzzjonijiet li ġejjin kif indikat fil-paragrafu 2.1. tal-Anness 3, hija inqas mill-intensità minima meħtieġa: (i) H=0°, V=0° (ii) H=20° fuq barra tal-vettura, V= +5° (iii) H=10 ° fuq barra tal-vettura, V= 0 °.

5.6.4. Proċedura tat-test:

B’diverġenza mill-paragrafi 4.8.3. u 4.8.3.1., għall-indikaturi tad-direzzjoni tal-kategorija 5, fuq wara, valur minimu ta’ 0,6 cd huwa meħtieġ fil-kampijiet speċifikati fil-Parti A tal-Anness 2;

5.6.5. Fil-kampijiet definiti fid-dijagrammi fil-Parti A tal-Anness 2, l-intensità tad-dawl mitfugħ ma għandhiex tkun inqas minn 0,7 cd għal-lampi tal-kategorija 1b, mhux inqas minn 0,3 cd għal-lampi tal-kategoriji 1, 1a, 2a, 11, 11a, 11b, 11c, 12 u għal dawk tal-kategorija 2b binhar; ma għandhiex tkun inqas minn 0,07 cd għal-lampi tal-kategorija 2b billejl;

5.6.6. B’mod ġenerali, l-intensitajiet għandhom jitkejlu bis-sors(i) tad-dawl mixgħulin kontinwament.

Madankollu, skont il-kostruzzjoni tal-lampa, pereżempju, l-użu ta’ dijodi li jemettu d-dawl (LED), jew il-ħtieġa li jittieħdu prekawzjonijiet biex jiġi evitat tisħin żejjed, huwa permess li jitkejlu l-lampi fil-modalità intermittenti.

(a) Dan għandu jinkiseb billi jinxtegħlu bi frekwenza ta’ f = 1,5 ± 0,5 Hz bil-wisa’ tal-impuls akbar minn 0,3 s, imkejla b’intensità tad-dawl massima ta’ 95 fil-mija. Fil-każijiet l-oħra kollha, il-vultaġġ kif meħtieġ fil-paragrafu 4.7.1. għandu jinxtegħel b’ħin ta’ tlugħ u ħin ta’ waqgħa iqsar minn 0,01 s; ma hija permessa l-ebda qabża fil-valur;

(b) Fil-każ ta’ kejl meħud fil-modalità intermittenti l-intensità luminuża rrapportata għandha tkun rappreżentata mill-intensità massima.

5.6.7. Fil-każ ta’ lampi tal-kategorija 2b, il-ħin li jgħaddi bejn l-enerġizzazzjoni tas-sors(i) tad-dawl u l-output tad-dawl imkejjel fuq l-assi ta’ referenza biex jilħaq 90 fil-mija tal-valur imkejjel skont il-paragrafu 5.6.2. għandu jitkejjel għal-livelli estremi ta’ intensità luminuża prodotta mill-indikatur tad-direzzjoni. Il-ħin imkejjel sabiex tinkiseb l-aktar intensità luminuża baxxa ma għandux jaqbeż il-ħin imkejjel sabiex tinkiseb l-ogħla intensità luminuża.

5.6.8. Il-kontroll ta’ intensità varjabbli ma għandux jiġġenera sinjali li jikkawżaw intensitajiet luminużi barra mill-medda speċifikata fil-paragrafu 5.6.1. u li jaqbżu l-massimu tal-kategorija 2a speċifikat fil-paragrafu 5.6.1.:

(a) Għal sistemi li jiddependu biss fuq kundizzjonijiet ta’ binhar u ta’ billejl: f’kundizzjonijiet ta’ billejl;

b) Għal sistemi oħra: fil-kundizzjonijiet ta’ referenza kif muri mill-manifattur (2).

5.6.9. Il-kulur tad-dawl mitfugħ għandu jkun ambra. Dan ir-rekwiżit għandu japplika wkoll fil-medda ta’ intensità luminuża varjabbli prodotta minn lampi li jindikaw id-direzzjoni ta’ wara tal-kategorija 2b.

5.6.10. Għal kwalunkwe lampa li tindika d-direzzjoni għajr dawk mgħammra b’sors(i) tad-dawl bil-filament, l-intensitajiet luminużi mkejla wara minuta u wara 30 minuta ta’ tħaddim meta jixgħel u jitfi malajr (f = 1,5 Hz, duty factor 50 fil-mija), għandhom jikkonformaw mar-rekwiżiti minimi u massimi. Id-distribuzzjoni tal-intensità luminuża wara minuta ta’ tħaddim tista’ tiġi kkalkolata billi f’kull punt tat-test jiġi applikat il-proporzjon tal-intensità luminuża mkejjel f’HV wara minuta u wara 30 minuta ta’ tħaddim kif deskritt hawn fuq.

5.6.11. Għal lampi li jindikaw id-direzzjoni tal-kategoriji 1, 1a, 1b, 2a, 2b, 11, 11a, 11b, 11c jew 12 it-teptip jista’ jsir permezz ta’ attivazzjoni sekwenzjali tas-sorsi tad-dawl tagħhom jekk jintlaħqu l-kundizzjonijiet li ġejjin:

(a) Kull sors tad-dawl, wara l-attivazzjoni tiegħu, għandu jibqa’ mixgħul sa tmiem iċ-ċiklu ON;

(b) Is-sekwenza tal-attivazzjoni tas-sorsi tad-dawl għandha tipproduċi sinjal li jipproċedi b’mod progressiv uniformi minn fuq ġewwa lejn ix-xifer ta’ barra tas-superfiċje li titfa’ d-dawl;

(c) Għandu jkun sinjal wieħed mingħajr interruzzjoni u mingħajr oxxillazzjonijiet vertikali (eż. mhux aktar minn bidla waħda fid-direzzjoni tul l-assi vertikali). Id-distanza bejn żewġ partijiet distinti biswit xulxin/tanġenzjali tas-superfiċje li titfa’ d-dawl tal-indikatur tad-direzzjoni sekwenzjali ma għandhiex taqbeż il-50 mm, meta mkejla perpendikolarment mal-assi ta’ referenza, minflok il-valuri definiti fil-paragrafu 5.7.2. tar-Regolament tan-NU Nru 48 jew il-paragrafu 5.7.2. tar-Regolament tan-NU Nru 86 jew il-paragrafu 5.6.2. tar-Regolament tan-NU Nru 53. Dawn l-interruzzjonijiet tas-sinjal ma għandhomx joħolqu trikkib fl-assi vertikali bejn il-partijiet differenti, minn ġewwa lejn in-naħa ta’ barra tal-vettura, u ma għandhomx jintużaw għal xi funzjonijiet oħra tad-dawl jew tas-sinjalar bid-dawl;

(d) Il-varjazzjoni għandha tispiċċa mhux aktar minn 200 ms wara l-bidu taċ-ċiklu ON;

(e) Il-projezzjoni ortogonali tas-superfiċji li jitfgħu d-dawl tal-indikatur tad-direzzjoni fid-direzzjoni tal-assi ta’ referenza għandha tkun ċirkoskritta minn rettangolu fuq pjan normali għall-assi ta’ referenza u li jkollu l-ġnub itwal tiegħu paralleli għall-pjan H. Il-proporzjon tal-ġnub orizzontali mal-ġnub vertikali ma għandux ikun inqas minn 1,7.

Il-konformità mal-kundizzjonijiet imsemmija hawn fuq għandha tiġi vverifikata fil-modalità intermittenti.

5.7. Rekwiżiti tekniċi li jikkonċernaw il-lampi li jimmarkaw il-ġnub (simboli SM1, SM2)

5.7.1. Id-dawl emess minn kull waħda miż-żewġ lampi pprovduti għandu jissodisfa r-rekwiżiti fit-Tabella 9. Tabella 9 Intensitajiet luminużi għal lampi li jimmarkaw il-ġnub Lampa li timmarka l-ġnub tal-kategorija SM1 SM2 Intensità minima Fl-assi ta’ referenza 4,0 cd 0,6 cd Fiż-żona angolari speċifikata, minbarra dik imsemmija hawn fuq 0,6 cd 0,6 cd Intensità massima Fiż-żona angolari speċifikata 25,0 cd 25,0 cd Żona angolari Orizzontali ±45 grad, ±30 grad, Vertikali ±10 gradi, ±10 gradi, Barra minn hekk, għal lampa li timmarka l-ġnub ta’ kulur aħmar, fil-kamp angolari minn 60 ° sa 90 ° f’direzzjoni orizzontali u ±20 ° f’direzzjoni vertikali lejn in-naħa ta’ quddiem tal-vettura, l-intensità massima hija limitata għal 0,25 cd.

5.7.2. Barra mill-assi ta’ referenza u fil-kampijiet angolari definiti fid-dijagrammi fil-Parti C tal-Anness 2, l-intensità tad-dawl mitfugħ minn kull wieħed miż-żewġ lampi li jimmarkaw il-ġnub fornuti għandha: (a) F’kull direzzjoni li tikkorrispondi mal-punti fit-tabella tad-distribuzzjoni tad-dawl riprodotta fil-paragrafu 2.7 tal-Anness 3, ma tkunx inqas mill-prodott tal-minimu speċifikat fil-paragrafu 5.7.1. bil-perċentwal speċifikat fit-tabella msemmija għad-direzzjoni inkwistjoni; (b) Fl-ebda direzzjoni fl-ispazju li minnu jkun viżibbli l-lampa li timmarka l-ġnub, ma taqbeż il-massimu speċifikat fil-paragrafu 5.7.1.

5.7.3. Għall-kategoriji SM1 u SM2 tal-lampi li jimmarkaw il-ġnub, jista’ jkun biżżejjed li jiġu kkontrollati biss ħames punti magħżula mill-Awtorità tal-Approvazzjoni tat-Tip.

5.7.4. Il-kulur tad-dawl mitfugħ għandu jkun ambra. Madankollu, jista’ jkun aħmar, jekk il-lampa li timmarka l-ġnub ta’ wara nett tkun iggruppata jew ikkombinata jew inkorporata reċiprokament mal-lampa tal-pożizzjoni ta’ wara, il-lampa li tindika t-tarf ta’ wara tal-vettura, il-lampa ta' wara taċ-ċpar, il-lampa tal-waqfien, jew tkun iggruppata jew ikollha parti mis-superfiċje li titfa’ d-dawl komuni mar-retroriflettur ta’ wara.

5.8. Ir-rekwiżiti tekniċi li jikkonċernaw il-lampi tar-rivers (simboli AR)

5.8.1. Id-dawl emess minn kull waħda miż-żewġ lampi pprovduti għandu jissodisfa r-rekwiżiti fit-Tabella 10. Tabella 10 Intensitajiet luminużi għal lampi tar-rivers Intensità luminuża minima f’H-V (valuri f’cd) Intensità luminuża massima fi kwalunkwe direzzjoni (valuri f’cd) fil-pjan h jew ’il fuq minnu taħt il-pjan h, ’l isfel għal 5°D taħt 5°D Lampi tar-rivers 80 300 600 8 000

5.8.2. F’kull direzzjoni oħra tal-kejl murija fil-paragrafu 2.5. tal-Anness 3, l-intensità luminuża ma għandhiex tkun inqas mill-valuri minimi speċifikati f’dak l-anness. Madankollu, fil-każ fejn il-lampa tar-rivers hija maħsuba tiġi installata fuq vettura esklussivament f’par ta’ apparati, l-intensità fotometrika tista’ tiġi vverifikata biss sa angolu ta’ 30 ° ’il ġewwa fejn valur fotometriku ta’ mill-inqas 25 cd għandu jiġi ssodisfat. Din il-kundizzjoni għandha tiġi spjegata b’mod ċar fl-applikazzjoni għall-approvazzjoni u fid-dokumenti relatati (ara l-paragrafu 3.1.). Barra minn hekk, fil-każ fejn l-approvazzjoni tat-tip tingħata bl-applikazzjoni tal-kundizzjoni ta’ hawn fuq, id-dikjarazzjoni fil-paragrafu 9.1.3. tal-formola ta’ komunikazzjoni (ara l-Anness 1) se tinforma li l-apparat għandu jiġi installat biss f’par.

5.8.3 Il-kulur tad-dawl mitfugħ għandu jkun abjad.

5.9 Rekwiżiti tekniċi li jikkonċernaw il-lampi ta’ wara taċ-ċpar (simboli F1, F2)

5.9.1. Id-dawl emess minn kull waħda miż-żewġ lampi pprovduti għandu jissodisfa r-rekwiżiti fit-Tabella 11. Tabella 11 Intensitajiet luminużi għal-lampi ta’wara taċ-ċpar Lampi ta’ wara taċ-ċpar tal-kategorija Intensità luminuża minima matul l-assi HH u VV (valuri f’cd) Intensità luminuża massima fi kwalunkwe direzzjoni (valuri f’cd) F1 (fissa) 150 300 F2 (varjabbli) 150 840

5.9.2. L-intensità minima tad-dawl fil-punti l-oħra kollha tad-distribuzzjoni standard tad-dawl hija definita fil-paragrafu 2.6. tal-Anness 3

5.9.3. Il-kontroll ta’ intensità varjabbli ma għandux jiġġenera sinjali li jikkawżaw intensitajiet luminużi barra mill-medda speċifikata fil-paragrafu 5.9.1. u li jaqbżu l-massimu tal-kategorija F1 speċifikat fil-paragrafu 5.9.1.: (a) Għal sistemi li jiddependu biss fuq kundizzjonijiet ta’ binhar u ta’ billejl: f’kundizzjonijiet ta’ billejl; (b) Għal sistemi oħra: f’kundizzjonijiet standard (3)

5.9.4. Is-superfiċje apparenti fid-direzzjoni tal-assi ta’ referenza ma għandhiex taqbeż 140 cm 2 .

5.9.5. Il-kulur tad-dawl mitfugħ għandu jkun aħmar.

5.9.6. Il-lampa ta' wara taċ-ċpar għandha tiġi soġġetta għat-test speċifikat fl-Anness 6.

5.10. Rekwiżiti tekniċi li jikkonċernaw il-lampi tal-immanuvrar (simboli ML)

5.10.1. L-intensità tad-dawl mitfugħ ma għandhiex taqbeż 500 cd fid-direzzjonijiet kollha li fihom jista’ jiġi osservat id-dawl, meta jiġi installat fi kwalunkwe pożizzjoni ta’ mmuntar speċifikata mill-applikant.

5.10.2. Il-lampa għandha tkun iddisinjata b’tali mod li d-dawl mitfugħ direttament lejn il-ġenb, in-naħa ta’ quddiem jew ta’ wara tal-vettura ma jaqbiżx 0,5 cd fil-kamp angolari kif definit hawn taħt. (a) L-angolu minimu vertikali φ min (fi gradi) huwa: φ min = artan (għoli tal-immuntar ta’ 1)/10; fejn h huwa għoli tal-immuntar f’m (b) L-angolu massimu vertikali φ max (fi gradi) huwa: φ max = φ min + 11,3 Il-kejl għandu jkun limitat għal angolu orizzontali li jvarja minn +90 ° sa -90 ° fir-rigward tal-linja li taqsam l-assi ta’ referenza u li hija perpendikulari mal-pjan lonġitudinali vertikali tal-vettura. Id-distanza tal-kejl għandha tkun minimu ta’ 3,0 m.

5.10.3. Il-kulur tad-dawl mitfugħ għandu jkun abjad.

5.11. Rekwiżiti tekniċi li jikkonċernaw il-lampi li jdawlu l-pjanċa tar-reġistrazzjoni ta’ wara (simbolu L, LM1)

5.11.1. L-apparati għat-tidwil tal-pjanċi tar-reġistrazzjoni ta’ wara tal-kategoriji 1a, 1b, 1c, 2a u 2b għandhom jinbnew b’tali mod li s-superfiċje kollha tal-pjanċa se tkun viżibbli fl-angoli mogħtija fil-Parti D tal-Anness 2.

5.11.2. Il-proċedura tal-kejl

Il-kejl tad-dawl għandu jsir fuq superfiċje diffuża mingħajr kulur b’fattur ta’ rifless diffuż magħruf (4). Is-superfiċje diffuża mingħajr kulur għandu jkollha d-dimensjonijiet tal-pjanċa tar-reġistrazzjoni jew id-dimensjoni li teċċedi punt wieħed tal-kejl. Iċ-ċentru tiegħu għandu jitqiegħed fiċ-ċentru tal-pożizzjonijiet tal-punti tal-kejl.

Din (Dawn) is-superfiċje/i diffuża bla kulur għandha(għandhom) titqiegħed(jitqiegħdu) fil-pożizzjoni normalment okkupata mill-pjanċa tar-reġistrazzjoni u 2 mm quddiem il-holder tagħha.

Il-kejl tal-luminanza għandu jsir b’mod perpendikulari għall-wiċċ tas-superfiċje diffuża mingħajr kulur b’tolleranza ta’ 5 ° f’kull direzzjoni fil-punti murija fil-paragrafu 3. tal-Anness 3, fejn kull punt jirrappreżenta żona ċirkolari b’dijametru ta’ 25 mm. Il-luminanza mkejla għandha tiġi kkoreġuta għall-fattur ta’ rifless diffuż ta’ 1,0.

5.11.3. Karatteristiċi fotometriċi

F’kull wieħed mill-punti tal-kejl murija fil-paragrafu 3. tal-Anness 3, il-luminanza B għandha tkun tal-inqas

(a) Għall-kategoriji 1a, 1b, 1c, 2a u 2b ugwali għal 2,5 cd/m2;

(b) Għall-kategoriji 1 u 2 ugwali għal 2,0 cd/m2.

Il-gradjent tal-luminanza bejn il-valuri B1 u B2, imkejla fi kwalunkwe żewġ punti 1 u 2 magħżula minn fost dawk imsemmija hawn fuq, ma għandux jaqbeż 2 x Bo/cm, Bo tkun il-luminanza minima mkejla fid-diversi punti, jiġifieri:

5.11.4. Il-kulur tad-dawl mitfugħ għandu jkun bla kulur biżżejjed li ma jikkawżax xi tibdil apprezzabbli fil-kulur tal-pjanċa tar-reġistrazzjoni.

5.11.5. L-inċidenza tad-dawl

Il-manifattur tal-apparat li jdawwal għandu jispeċifika kamp wieħed jew aktar jew kamp ta’ pożizzjonijiet li fihom l-apparat għandu jitwaħħal f’relazzjoni mal-ispazju għall-pjanċa tar-reġistrazzjoni; meta l-lampa titqiegħed fil-pożizzjoni(jiet) speċifikata/i mill-manifattur, l-angolu tal-inċidenza tad-dawl fuq is-superfiċje tal-pjanċa ma jaqbiżx 82 ° fi kwalunkwe punt fuq is-superfiċje li għandha tiddawwal, dan l-angolu jitkejjel mill-estremità tal-erja li ddawwal tal-apparat li hija l-aktar ’il bogħod mis-superfiċje tal-pjanċa. Jekk ikun hemm aktar minn apparat li jdawwal wieħed, ir-rekwiżit ta’ hawn fuq għandu japplika biss għal dik il-parti tal-pjanċa maħsuba li tiddawwal mill-apparat ikkonċernat.

Meta l-apparat ikollu tarf ta’ barra tas-superfiċje li tarmi d-dawl li jkun parallel mas-superfiċje tal-pjanċa tar-reġistrazzjoni, l-estremità tas-superfiċje li ddawwal tal-apparat li tkun l-aktar ’il bogħod mis-superfiċje tal-pjanċa tkun il-punt tan-nofs tat-tarf tas-superfiċje li ddawwal, li huwa parallel mal-pjanċa u huwa l-aktar ’il bogħod mis-superfiċje tal-pjanċa.

L-apparat għandu jkun iddisinjat b’tali mod li l-ebda dawl ma jkun mitfugħ direttament lejn in-naħa ta’ wara, bl-eċċezzjoni tad-dawl aħmar jekk l-apparat ikun ikkombinat jew raggruppat ma’ lampa ta’ wara.

6. DISPOŻIZZJONIJIET TRANŻIZZJONALI

6.1 Ġenerali

6.1.1. Il-Partijiet Kontraenti li japplikaw dan ir-Regolament għandhom ikomplu jaċċettaw approvazzjonijiet tat-tip tan-NU tal-lampi (funzjonijiet), għal kwalunkwe mis-serje preċedenti ta’ emendi għal dan ir-Regolament, li mhumiex affettwati mill-bidliet introdotti mill-aħħar serje ta’ emendi. Biex dan jiġi vverifikat, l-indiċi tal-bidla applikabbli għal-lampa (funzjoni) pertinenti ma għandux ivarja mill-indiċi tal-bidla tiegħu kif indikat fl-aħħar serje ta’ emendi.

6.1.2. Il-Partijiet Kontraenti li japplikaw dan ir-Regolament ma għandhomx jirrifjutaw li jagħtu estensjonijiet għall-approvazzjonijiet tat-tip tan-NU skont kwalunkwe serje preċedenti ta’ emendi għal dan ir-Regolament.

(1) Viżibilità tajba (firxa ottika meteoroloġika MOR > 2 000 m definita skont id-WMO, Guide to Meteorological Instruments and Methods of Observation, Sixth Edition, ISBN: 92-63-16008-2, pp 1.9.1/1.9.11, Geneva 1996) u lenti nadifa.

(2) Viżibilità tajba (firxa ottika meteoroloġika MOR > 2 000 m definita skont id-WMO, Guide to Meteorological Instruments and Methods of Observation, Sixth Edition, ISBN: 92-63-16008-2, pp 1.9.1/1.9.11, Geneva 1996) u lenti nadifa.

(3) Viżibilità tajba (firxa ottika meteoroloġika MOR > 2 000 m definita skont id-WMO, Guide to Meteorological Instruments and Methods of Observation, Sixth Edition, ISBN: 92-63-16008-2, pp 1.9.1/1.9.11, Geneva 1996) u lenti nadifa.

(4) Pubblikazzjoni tas-CIE Nru 17 –1970, il-paragrafu 45-20-040.